The Hidden Words : Kiribati : Android, iPhone, iPad, Windows, Mac\nThe Hidden Words : Kiribati\nO NATIN TE TAMNEI!\nAu moa n reirei bon aei: Bwaina te nano ae e itiaki, n aakoi ao n oota, bwa e aonga nanom n riki bwa te uea n tautaeka ae mangkoa, ae e aki kona ni mate ao e teimatoa n aki tootoki.\nTe bwai ae moan te tangiraki i Matau i buakon bwaai nikabane bon te Motiraoi; tai tannako mai iai ngkana ko Tangirai, ao tai kaakeaa taekana bwa I aonga ni kaoti taekan bwaai aika a karabaaki nakoim. N ana ibuobuoki ko na noraaba ni bon oin matam ao tiaki rinanon mataia tabemwaang, ao ko na ataa oin am atatai ao tiaki rinanon aia atatai kaain rarikim. Karaua iangoa aio i nanom; bwa e na kanga arom ae e riai. Ni koaua te motiraoi bon Au bwaintangira nakoim ao kanikinaean Au tangira n aakoi. Kateia ngkanne i matam.\nO NATIN TE AOMATA!\nN rabunaki i nanon Aroarou ae aki kona n uringaki ao i nanon taai ake ngkoangkoa n aki tootoki n oin Arou, I ataa Au tangira i bukim; ai ngaia are I karikiko, I a tia ni nibwaia i aom Bannau ao ni kaota nakoim Tamaroau.\nI tangira karikam, ai ngaia are I karikiko. Ai ngaia are, ibukin aei, ko na Tangirai, bwa I aonga n atonga aram ao ni kaona tamneim n tamnein te maiu.\nO NATIN AE E MAIU!\nTangirai, bwa I aonga n tangiriko. Ngkana ko aki Tangirai, e na bon aki kona n rootiko Au tangira. Ko na ataa aio, O ngkoe Au toro.\nAm Bwaretaiti bon Au tangira; mwengam i karawa, te manga kaitiboaki ma Ngai. Riin iai ao tai baenikai. Aei te bwai are e a tia ni katauaki i bukim i nanon Ara abanuea i eta ao Ara mwaaka n tautaeka ae rietaata.\nNgkana ko Tangirai, rairaki nako mai iroum; ao ngkana ko ukoukora Kukureiu, tai katabeko ma kukureim; bwa ko aonga ni mate Irou ao I aonga ni maiu n aki tootoki iroum.\nAkea te rau iroum ma ti ngkana ko kaakeako n tabwaninna ao ko rairaki Nakoiu; bwa e riai ibukim bwa ko na mimitong i nanon Arau, tiaki n aram; ni katuka am onimaki Irou ao tiaki iroum, kioina ngkai I tangiria bwa Nna tangiraki n ti Ngai ao I aon bwaai nikabane ake iai.\nAu tangira bon Au nono; are e rin iai e mano ao n tararuaaki, ao are e tannako mai iai ni koaua e na bon bua kawaina ao e na mate.\nO NATIN TE TAEKA!\nBon Ngkoe Au nono; riin iai bwa ko aonga n maeka inanon te kamanoaki. Au tangira ane i nanom, ataia, bwa ko aonga ni Kuneai ni kaan nakoim.\nNgkoe Au taura ao Otau ane iroum. Karekea mai iai ootam ao tai ukoukora riki temanna Irarikiu. Bwa I a tia ni karikiko ni kaubwai ao I a tia ni karaanga Au bwaintituaraoi nako aom.\nNi bain te mwaaka I karaoiko ao ma tabonibain te korakora I karikiko; ao inanom I a tia ni nnea oioin Ootau. Rauaki iai ao tai ukoukora te bwai teuana, bwa Au mwakuri e kororaoi ao Au kaetieti e kabaebae. Tai titiraki ibukina, ke n nanououa iai.\nI karikiko ni kaubwai, ao bukin tera ngkai ko a uotiko rikaaki nakon te kainnano? I karaoiko ni kakannato, e aera ngkai ko a kamaemaeko? Man oioin te ataibwai I anganiko te maiu, e aera ngkai ko ukoukora kaotaakim mai iroun temanna riki i Rarikiu? Man tanon te tangira I buaiko; ko kangaa ni katabeko riki ma temanna? Raira am taratara bon nakoim, bwa ko aonga ni Kuneai n tei i nanom, ni mwaaka, ni korakora ao ni maiu i bon irouna.\nNgkoe Au tautaeka ao Au tautaeka e aki maamate, e aera ngkai ko maaka matem? Ngkoe Au ota ao Otau e aki kona n kamateaki, e aera ngkai ko maaka te mate? Ngkoe Mimitongiu ao Mimitongiu e aki raarai; Ngkoe Au kamwarai ao Au kamwarai e aki kona ni mane. Teimatoa ni maiu ngkanne n am tangira i Bukiu, bwa ko aonga ni Kuneai i nanon te aonnaba ni mimitong.\nRaira moam Nakoiu ao kaaki taekan bwaai nako ma ti Ngai; bwa Au tautaeka ni uea e teimatoa n aki tootoki ao Ueau e aki kona ni mate. Ngkana ko ukoukora temanna riki i Rarikiu, eng, ngkana ko ukeaaba te uniweeti n aki toki, am ukeuke e na bon aki uaana.\nO NATIN TE OOTA!\nMwaninga bwaai nako ma ti Ngai ao itoman ma Tamneiu. Bon aei oioin raoi Au tua, ma ngaia are rairaki nako iai.\nKo na rauaki Irou ao n aki ukoukora te tia ibuobuoki riki temanna. Bwa akea ma bon ti Ngai ae e kona n tau i bukim.\nTai butiai te baere Ti aki tangiria i bukim, an rauaki n te bwai are Ti a tia ni motikia i bukin arom, bwa bon aio te bwai ae e na raka iai arom, ngkana ko karauakiko iai\nO NATIN TE TARATARA AE E KAMIMI!\nI a tia ni ikeike nakon nanom teuana te ikeike man oin Tamneiu, bwa ko aonga n riki bwa tia Tangirai. Bukin tera ngkai ko a Kaakeaai ao ko a ukoukora am tangira riki temanna i Rarikiu?\nBwainakim Irou e rangi ni korakora, e aki kona ni mwanuokinaki. Au bwai n tituaraoi nakoim e rangi n takaburinako, e aki kona n rabunaki. Au tangira e a tia ni karaoa mwengana i nanom, e aki kona ni karabaaki. Otau e kaotaki nakoim, e aki kona n tukaki.\nI aon te kai ae e raneanea mimitongina I a tia ni katinei i bukim taian uaanikai aika a bane n rianako tamaroaia, e aera ngkai ko a tannako mai iai ao ko ni karauakiko ma ake a rinano riki aroia? Ooki rikaaki ngkanne nakon are e tamaroa riki i bukim i nanon te abanuea are i eta.\n22. O NATIN TE TAMNEI!\nI a tia ni karikiko n kakannangaki, e ngae n anne ko uotiko rikaaki ni kamaemaeko. Teirake ngkanne nakon are ko karikaki i bukina.\nO NATIN AE E RIETAATA!\nI weteiko nakon ae akea tokina, e ngae n anne ko ukoukora are e kakai mate. Tera ae e karikiko bwa ko na katannakoko man Nanora are Ti tangiria ao n ukoukora nanom are ko tangiria?\nTai riaon are katauam, ke ni kan bwaina te bwai are e aki tau i bukim. Aroriko i matan Moamoan Atuam, Uean te mwaaka ao te korakora.\nTai kamoamoako i aon are e kainnano, bwa I kaiririia i aon kawaina ao I nooria i nanon am mwakuri n riaboro nakoina ao ni kabwakako man nnem n aki tootoki.\nKo kanga ni kona ni mwaninga oin am kaairua ao ko katabeko ma aia kaairua tabeman? Ane e karaoa aei e na kamaraiaaki Irou.\nTai ikeiken aia bure tabemwaang ngkai ko teimatoa n riki bwa te tia bure naba ngkoe. Ngkana ko riaon te tua aei, ko na maraia, n aei I kaotia ma te koaua.\nKo na ataia te koaua; Teuare e tuangiia aomata bwa a na motiraoi ao ngaia e karaoa te motibuaka bon tiaki mai Irou, e ngae ngke e uota Arau.\nTai bukina temanna n te bwai are ko bon aki kan bukinaki iai, ao tai taekina te bwai are ko aki kan karaoia. Aio Au tua nakoim, ko na ongotaeka nako iai.\nTai rawa n anga nakon Au toro ngkana e butiiko te bwai teuana, bwa moamoana bon Moau; ko na bwainrang i Matau.\nO NATIN AE MAIU!\nTau mwiin aroarom n te bong ae e koraki imwaain teweam nakon te motikitaeka; bwa te mate, ae e roko ni kakubako, ao ko na weteaki bwa ko na kaotii bukin nako am mwakuri.\nO NATIN AE RIETAATA!\nI a tia ni karaoa te mate bwa te tia uarongorongo ae e kakukurei nakoim. E aera ngkai ko a kananokaawakiko? I karaoa te oota bwa e na ruoniko tamaroana. Bukin tera ngkai ko a rabuniko mai iai?\nMa rongorongon te oota ae e kakukurei i butimwaiko ma n taku: Kimwareirei! Nakon nanoaan Oou ae e tabu, I anoiko; teimatoa n tiku iai bwa ko aonga ni maeka i nanon te rau n aki toki.\nTamnein ae e tabu e uota nakoim te rongorongo ae e kakukurei i bukin te manga kaitiboaki; e aera ngkai ko nanokaawaki? Tamnein te korakora e kamatoako inanon Ana waaki; e aera ngkai ko a rabuniko? Ootan Moamoana e kaririko; ko na kanga ngkanne ni bua nako?\n35. O NATIN TE AOMATA!\nTai nanokaawaki ma ti ngkana ko raroa nako Mai Iroura. Tai kimwareirei ma ti ngkana ko a tabe ni kaniiko ao n Okiriira.\nKimwareirei i nanon kukurein nanom, bwa ko aonga n tau ni kaitibo ma Ngai ao ni kaotaa nako Tamaroau.\n37. NATIN TE AOMATA O!\nTai buuta mai i aom Au kamwarai ae e tamaroa, ao tai kakeaa tibwangam man Au koburake n ran ae e kamiimi, bwa ko rawa n taka n aki toki.\nNakonako inanon Au tua i bukin Tangirau ao tai karekea nakoim te bwai are ko tangiria ngkana ko ukoukora Kakukureiau.\nTai kaaki taekan Au tua ngkana ko tangira Tamaroau, ao tai mwaninga taekan Au reirei ngkana ko kan karekea Kukureiu ae e raoiroi.\nE ngae ngkana ko kabutimwaakako ribuakon buburakaein te tibeiti ao n tia naba ni kabuta rababan karawa, ma e na bon aki reke naba motirawam ma ti n te ongotaeka nakon Ara tua ao te kamangori i Matara.\nKatanoataa Au Waaki bwa I aonga ni kaota nakoim miterion Kakannatou ao ni kaotaa nako aom otan te aki totoki.\nKamangoriko i Matau, bwa I aonga n akoiko ni kawariko. Teirake ibukin tokanikain Au Waaki, bwa ngkai ko bon mena i aon te aba ko na kona ni karekea te tokanikai.\n43. O NATIN AE E MAIU!\nMwaneweai i aon Au aonaaba, bwa I aonga n Uringko i nanon Au karawa, bwa aonga ni karauaki Matau ma matam.\nO NATIN TE KAINTOKANUEA!\nAm kakauongo bon Au kakauongo, kakauongo mai iai. Am taratara\nbon Au taratara, taratara ngkanne mai iai, bwa i nanon kabin tamneim ko na kona ni kakoaua nakon rietaatan Arou ae e tabu, ao Ngai i Nanou Nna kona ni kakoaua nakon rietaatan te karinan i bukim.\nUkoukora te mate ni maritire inanon Kawaiu, n rauaki ni Kukureiu ao n rangi ni karabwarabwa i bukin are I a tia ni baaireia, bwa ko aonga ni motirawa ma Ngai i aan nuun te kakannato ni uea i akuun te umwanrianna ae e mimitong.\nIangoia ao rinanoia. Bon nanom ae ko tangiria bwa ko na mate i aon am kainiwene, ke ni katuua raraan maium i aontano, ni maritire i nanon Kawaiu, ao n riki bwa te tia kaotioti i bukin Au tua ao te tia katereterea Otau i aon rietan te Bwaretaiti? Karaoa am motikitaeka ae eti, O te toro!\nN Tamaroau! Ni kabira iran atuum n raraam e rangi ni korakora riki i Matau nakon karikan te uniweti ao ootan aonaaba aika uoua. Kekeiaki ngkanne ni karekea aio, O te toro!\nI bukin bwaai nikabane bon iai te kanikina. Kanikinaean te tangira bon te nanomwaaka i aan Au moti ao te taotaonakinnano i aan Au kataitai.\nTe tia tangira ni koaua e ingainga nanona nakon te kanganga n ai aron te tia aki ongotaeka ibukin kabwaraan ana bure ao te tia burerawawata i bukin nanoangaeakina.\nNgkana e aki bwakariko te karawawata inanon Kawaiu, ko na kanga n nakonako ni kawaiia naake a rauaki ni Kukureiu? Ngkana a aki rootiko kataitai inanon ingaingam ni kan kaaitiboo ma Ngai, ko na kanga ni karekea te oota n am tangira ibukin Tamaroau?\nAu kabuanibwai ae e korakora bon Au kamanomano, tinanikuna bon te ai ao te rekenikai, ma nanoaana bon te oota ao te nanoanga. Ienikuriiko nako iai bwa ko aonga n riki bwa te oota ae akea tokina ao te tamnei ae e aki maamate. Aio Au kaetieti nakoim, an ira nanona.\nNgkana e bwakariko te tabomoa, tai kukurei, ao ngkana e roko iroum te tekebuaka, tai nanokaawaki, bwa ni kauoua a na taonnako ao a na akea.\nNgkana e roko te maiu ni kainnano iroum, tai nanokaawaki; bwa ni waakinakon te tai Uean te kaubwai e na kawariko. Tai maaka te kamaemaeaki, bwa n te bong teuana ao te mimitong e na tiku iroum.\nNgkana ko katurua nanom iaon te tautaeka ae e rietaata ae akea tokina ao n aki kona ni maamate, ao te maiu ae Mangkoangkoa, ao n aki tootoki, katuka taekan te tautaeka ni uea aio ae e maamate ao ae e kai mauna nako.\nTai katabeaiangako ma te aonaaba aio, bwa n te ai Ti kataa te koraa, ao ma te koora Ti kataiia Ara toro.\n56. O NATIN TE AOMATA!\nKo tangira ni kan karekea te koora ao I tangiria bwa ko na inaomata mai iai. Ko taku bwa ko kaubwai ngke ko bwaibwai iai, ao I kina kaubwaim ngkana ko kaitiakiko mai iai. Ni Maiu! Aio Au atatai, ao anne bon am iango ni katautau; e na kangaa Kawaiu ni bootau ma kawaim?\nAnga Kaubwaiu nakoia Au kainnano, bwa i karawa ko na kona ni kareerekei man taian bwariko aika a uauatao aika aki tae raitiitiia ao taian kaubwai ni mimitong aika a aki kona ni mamate. aika a aki mamauna mimitongiia i karawa. Ma ni Maiu! N angarake tamneim bon te bwai ae e rangi ni mimitong riki ke arona bwa ko kona n nooria ni Matau.\nTe tembora iroun te aomata bon Au kaintokanuea; kaitiakia man bwaai nako, bwa ikanne Nna kabobonga Nneu ao ikanne Nna mamaeka iai.\nNanom bon Mweengau; katabua ibukin Ruou. Tamneim bon Au tabo ni kaotioti; kaitiakia i bukin Kaotiotau.\nKarina baim i nanon Bwanibwaniu, bwa I aonga ni kona n rierake i aom, n raneanea ao n raitiiti n ota nako.\nRierake nakon Au karawa, bwa ko aonga iai ni karekea kukurein te manga kaaitibo, ao man mwangkon te mimitong ae e aki maamate nima ni kakorakoraa te wain ae akea n ai arona.\nA mwaiti boong aika a tia n riaom ma ko katabeko ma am iango aika akea nanoia ao katautau aika akea uaaia. Maanra riki am tai ni matuu iaon am kainiwene? Tabeka atuum man matuum, bwa e a tia ni otirake Taai nakon katokin rietana, ni kukurei ni kaotako ma otan te tamaroa.\nE a tia te ota n otanako i aom man oraitanin te Maunga ae e tabu ao tamnein te kaotaaki e a tia n ikeike inanon Tiinain nanom. Ma ngaia are, kamwaawako man rabunanimatan taian iango aika akea aaia ao rinnako inanon oon Au katawanang, tei i Matau, bwa ko aonga n tau nakon te maiu ae akea tokina ao n tau ni kaaitibo ma Ngai. N aron aei ao te mate e na aki roko iroum, ke te kua ke te kanganga.\nAu aki-tootoki bon Au karikibwai, I a tia ni karikia ibukim. Karekea bwa kunnikain am tembora. Au katiteuana bon Au karaobwai; I a tia ni karaoia ibukim; kunnikainiko iai, bwa ko aonga n riki n aki tootoki bwa kaotiotan Arou ae akea tokina.\nKakannatou bon Au bwaintangira nakoim, ao Rietaatau bon kanikinaean Au nanoanga nakoim. Te bwai are e tau Ibukiu akea ae e na mataata iai, ke ni kona n taekinna temanna. Ni koaua, I a tia ni kaawakinna i nanon Batau ao i nanon kaubwain Au kaetieti nako, bwa kanikinaean Au tangira n akoi nakoia Au toro ao Au nanoanga nakoia Au aomata.\nO NATIN TE OI N TAMNEI AE AKEA RABWATANA!\nAne kam na tuukaki man Tangirakiu ao tamnei a na aki rau ngkai a tabe ni Mwaneweai. Bwa iango a aki kona ni mataata Irou ke naano ni kona ni Kamaekaai.\nO NATIN TE TAMAROA!\nN Tamneiu ao n Au Akoi! N Au Nanoanga ao n Tamaroau! Bwaai nikabane ake I a tia ni kaotii nakoim ma newen te korakora, ao n tia ni koreia ibukim ma kainikorobokin te mwaaka, a bon tia ni kaineti nakon am konabwai ao mataatam, tiaki nakon Aroarou ao n tangin Bwanaau.\nO NATIIA AOMATA!\nKam aki ata bukina ngke Ti kariki ngkami nikabane man te tano ae ti te arona? Bwa akea ae e na karietaata riki iaon temanna. Karaua n iangoia n taai nako i nanomi bwa kam kanga ni karikaki. Ngkai Ti a tia ni kariki ngkami nikabane man ti te aekana te tano kam kabaeaki bwa kam na riki bwa ti teuana te tamnei, n nakonako ni waemi aika titebo, n amwarake ni wiimi ae titebo ao ni maeka n te aba ae ti te arona, bwa mai kabin nanomi, man ami beku ao ami mwakuri, kanikinaean te katiteuanaaki ao oin kamwawaan bwaai e na kaotaaki. Aio Au taeka n reirei nakoim, O kaain te runga n ota! Ongotaeka nakon au reirei bwa ko aonga ni karekea uaana ae e tabu man kain te mimitong ae e kamiimi.\nO NGKAMI NATIN TE TAMNEI!\nBon nnen Au kaubwai ngkami, bwa i nanomi I a tia ni nnei momiin Au kamiimi ao atiibu aika a kakaawaki man Au ataibwai. Kamanoi mai irouia ianena i buakoia Au toro ao mai irouia naake aki onimakina Te Atua i buakoia Au botannaomata.\nO NATIN TEUARE E TEI IRARIKIIA AKE BON AEKAKINA INANON ABANUEAN ARE BON NGAIA!\nAtaia ngkoe, bwa I a tia ni kakiaa nakoim boiararan nako te katabuaki, I a tia ni kaotii n tabwaniniia nakoim Au taeka, I a tia ni kakororaoia rinanom Au kakabwaia ao I a tia n tangiria ibukim te bwai are I a tia n rineia bon Ibukiu. An rauaki ngkanne ma are I kukurei iai ao anga am kakaaitau Nakoiu.\nKorei bwaai nikabane ake Ti a tia ni kaotii nakoim ma ingken te ota iaon buatuan tamneim. Ngkana e aki mena aio inanon korakoram, ao karaoa ngkanne am ingke bwa oin nanom. Ngkana aio ko aki kona ni karaoia, ao an koroboki n te ingke are e uraura are e a tia ni waanako inanon Kawaiu. Ni koaua, e karewerewe riki aio Irou nakon bwaai nikabane, bwa e aonga otana n teimatoa n aki toki.\nO NGKAMI AOMATA AIKA IAI AIA IANGO N ATAIA AO TANINGAIA N ONGO!\nAna moa ni weewete Teuare E tangiraki bon aei: O ngkoe te naitengkare n tamnei! Tai tiku n te tabo teuana ma ti n onarokan te rooti n tamnei. O ngkoe Ana tia uarongorongo te Toromon n tangira! Tai ukoukora te kamanomano teuana ma ti iroun te Tiebwa n rangin tangiraki, ao O te binikiti ae e aki maamate! Tai maeka n te tabo teuana ma ti ni maungan te kakaonimaki. Ikanne bon am tabo ni maeka, ngkana iaon bainikiban tamneim ko na kiba i eta nakon abanuean te aki tootoki ao ni ukoukora karekean am kouru.\nTe mannikiba e ukoukora ngaona; te naitengkaren tamaroan te rooti; ao mannikiba akekei, nanoia aomata, n rauaki ma te bubuntano ae e na taonnako, a tia ni kararoaiia nako man ngaoia ae e maiu n aki toki, ao ma mataia n rairaki nakon bokabokan te aki tatabeakin ao a kamwawaaki ni mimitongin te kaaniaki n tamnei. Ai kananoangara! Ai kaminora ma ni kanokaawaki; ibukin ti tekuona te mwangko ae e onrake, a tia n rairaki nako man naon marawa aika a uti are te Kabanea n Rietaata, ao n tiku n raroa nako man oraitanin te raneanea.\nInanon onarokan nanom unika te akea ma ti rootin te tangira, ao man naitengkare te itangitangiri ao te tangiraki tai kamatanaa am tautau. Nabenabea te iraorao ma naake a etieti ao kaaki te itoman ma naake a buakaka.\nO NATIN TE MOTIRAOI!\nTe tabo ra are e na nako iai te tia tangira ma bon ti nakon aban ana tangira? Ao te tia ukeuke ra ae e kona ni kunea te rau ngkana e raroa\nnako ma nanona are e tangiria? Iroun te tia tangira ni koaua te manga kaitiboaki bon te maiu, ao te raurenako bon te mate. Akea te taotaonakinnano ni bwanibwanna ao akea te rau i nanona. E mwaiti te maiu ae e na kaakeai ibukin kawaekoaakina nakon mwengan ana tangira.\nO NATIN TE BUBUNTANO!\nNi koaua I kangai nakoim: Mai buakoia aomata nako te kabanea n aki tatabeakin bon teuare e kauntaba n akea oin bukina ao e ukoukora karakaan arona i aon tarina. Atongnga, O ngkami tariu! Kariki am mwakuri, ao tiaki am taeka, bwa katamaroaami.\nO NATIN TE AONAABA!\nAtaia, ni koaua, te nano ike e tiku iai taribin te mataai, e na bon aki karekea Au tautaeka are akea tokina, ke n ikena karewen te boiarara ae e tabu are e ikeike man Au abanuea ae e tabu.\nO NATIN TE TANGIRA!\nAi bon ti teuana te rangata raroam man rietaata ake a mimitong i eta ao man te kai ni karawa n tangira. Tabeka am rangata teuana ao ni waakim are i mwiina nakon te abanuea ae e aki maamate ao riin ni umwan te aki tootoki. Anga taningam ngkanne nakon are e a tia ni kaotaki man kainikorobokin te mimitong.\nO NATIN TE MIMITONG!\nKataweko i nanon kawain te katabuaki, ao riin inanon karawan te itoman ma Ngai. Kaitiaka nanom ma ana bwai ni karaneanea te tamnei, ao kawaekoako nakon nanoaan oon te Kabanea n Rietaata.\nO TE NUU AE E WAEKOA NI BUA!\nKamwaawako nako man taian karinan ake mai nano ibukin te nanououa ao waerake nakon rietaatan te koaua raoi. Kauka matan ae koaua, bwa ko aonga n noora te Tamaroa ae e aki rabunaki ao n atonga: E katabuaki te Uea, te kabanea n tamaroa ibuakoia karikibwai nako!\nO NATIN AE E TANGIRI BWAI NAKO!\nAnga taningam nakon aei: E bon aki kona te mata ae e maamate ni kina te Tamaroa ae akea tokina, ke te nano ae mate bwa e na kukurei n te bwai teuana ma ti n te uee ae e rai. Bwa te aekaki teuana e bon ukoukora are aekana, ao ni kukurei n ikotaki ma ake bon aekakina.\nKamataki matam, bwa ko aonga n noora Tamaroau; kaini taningam, bwa ko aonga ni kakauongo nakon tangiraoin karewen Bwanaau; kaikiko man rabakau nako, bwa ko aonga ni karekea tibwangam man Au atatai, ao katabua maium man taian kaubwai, bwa ko aonga ni karekea te tibwanga ae akea tokina man marawan Kaubwaiu ae e teimatoa n aki toki. Kamataki matam, ngkanne, nakon bwaai nikabane ma ti Tamaroau; kain taningam nakon bwaai nako ma ti Au taeka; kaikiko man rabakau nako ma ti n Rabakau; bwa ma te taratara ae e itiaki, te nano ae kororaoi ao te taninga ae e kakauongo raoi ko na kona n rinnako inanon nanoaan oon Au katabuaki.\nO TE AOMATA AE UOUA AM TARATARA!\nKaina matam teuana ao kauka are teuana. Kaina teuana nakon te aonaaba ao bwaai nikabane ake i nanona, ao kauka are teuana nakon tamaroan Teuare E tangiraki ae e tabu.\nO NGKAMI NATIU!\nI maaku bwa e raawa ae, ko kakeako man tangiraoin te taobe ni karawa, ko na manga iinako rikaaki nakon nuun te bua ni koaua, ao, n tuai naba teutana ni karekea taraan tamaroan te rooti, ko na okirikaaki nakon te ran ao te tano.\nTai kitana te tamaroa ae akea tokina ibukin te tamaroa ae e na riai ni mate, ao tai karekea tangiran te aonaaba ni bubuntano ae e maamate aio.\nE na roko te tai, ngkana te naitengkare ae e tabu e nang aki taakinii nako kamiimi ake i nanoaa ao kam na bane ni kaakeaaki man tangiraoin te kuna ae e tabu ao te bwanaa mai i eta.\nO NGKOE OIN TE AKI TATABEAKIN!\nKakaokoron mwaitin taian neewe aika a kamimi a kunea te taetae n teuana te taetaenikawai, ao kakaokoron mwaitin taian miterio aika a raba a kaotaki n tekorana tangiraoin te kuna; ma, ai kananoangara, akea te taninga are e na ongo, ke te nano ae e kona ni mataata iai.\nO NGKAMI RAAO!\nMataroan tinanikun te kaawa ake a uki n te Akeantabo a tei n ukinako nako ao mwengan temanna are e tangiraki e katamaroaaki ma raraaia taan tangira, ma nikabane, n tiku ti tabeman mai buakoia, ake a tiku ni kamwawaaki man te kaawa ni karawa aio, ao mai buakoia aika ti tabeman aikai, akea ma bon ti te abutana ae e uarereke mwaitiia ake a kuneaki ma nanoia ae e itiaki ao tamneia ae e katabuaki.\nO NGKAMI TAAN MAEKA N TE KABANEA N RIETAATA NI BWARETAITI!\nKatanoata nakoia natin te karaunano bwa inanon aonnaban te katabuaki, ni kaan nakon te bwaretaiti ni karawa, e a tia ni kaoti te onaroka ae e boou, are a otabwaniniia taan maeka n te abanuea are i eta ma taan maeka aika a aki kona ni maamate n te bwaretaiti are e karietaaki. Kekeiaki, ngkanne, bwa ko n roko n te karinan arei, bwa ko aonga ni kabwaranakoi miterion nako te tangira man ueenangina ao n reiakinaki karaban te tamnei ae e wanawana ao ikoikoti man uaana aika akea tokiia. A karauakaki rauaki mataia naake a rinnako ao ni maeka i nanona.\nKam a tia ni mwanuoakina te ingaabong are e koaua ao n otanako, ngke inanon te otabwanin ae e tabu ma ni kakabwaiaaki kam bane n ikotaki Irarikiu iaan nuun kain te maiu, are e unikaki n te bwaretaiti are te kabanea ni mimitong? Ma te mimi kam kakauongo ngke I taekini taeka aika tenua aika moan te tabu: O raraou! Tai tangira nanom nakon\nNanou, bon tai naba tangira te bwai are I aki tangiria ibukim, ao tai Kawarai ma nanom ae e mate, ae e kabarekaaki ma tangiran te aonaaba ao bwaai ake e kakai nanom n tangirii. Ke arona bwa kam katabua tamneimi, kam na bon n te aoa aio n uringa te otabwanin arei, ao koauan Au taeka e na riai ni kaotaki koauana nakoimi ni kabane.\nInanon te kawaniua n rain ae e tabu, inanon te kanimaua n Tabureti n te Bwaretaiti, E kangai:\nO NGKOE AE KO WENE N AI ARON TE MATE I AON KAINIWENEN TE AKI TATABEAKIN!\nA waaki nako rooro ao maiumi aika a kakaawaki a roko n tokiia, ma bon akea naba teuana ikeiken te itiaki ae e a tia n roko inanoaan Ara oo ae e katabuaki mai iroumi. E ngae ngke ko tare inanon marawan te aki kakoaua, ma riam ko taekina koauan Ana aro te Atua ae ti teuana. Teuare I koro n ribaia ko a tia n tangiria, ao Au kairiribai ko karikia bwa raraom. N aki tabe, ko nakonako i aon Au aonaaba n rau ao n rauaki i bon iroum, n aki kuba n ae Au aonaaba e a kua iroum ao bwaai nikabane ake inanona a ribaiko. Ke arona bwa ko kaurea matam, ko na bon, ni koaua, tangiri riki taian karawawata aika a mwaiti aekaia nakon te kukurei aei, ao ni wareka te mate bwa e raoiroi riki nakon te maiu aei.\nO RABWATAN TE BUBUNTANO AE E KAKAMWAKURI!\nI tangiria n itoman ma ngkoe, ma ko aki katuka am onimaki Irou. Kabaangin am kakaitara e a tia ni kabwakaa kain am kaantaninga. N taai nako I kaan nakoim, ma ko bon raroa Mai Irou. Te mimitong ae e aki kona ni mate ae I a tia n rineia ibukim, ma ko rinea te kamaemaeaki ae akea tokina ibukim. Ngkai bon iai naba te tai, oki, ao tai kabuaa am tai aei.\nO NATIN AE E TANGIRI BWAAI NAKO!\nTaan ataibwai ao taan niniwana a bon tia inanon ririki aika mwaiti ni kekeiaki ao ni konaaki ni karekea kaanian te Kabanea ni Mimitong; a ti ni kabanea maiuia n Ukoukoria; ma a bon aki roko n noora tamaroan Moana. Ngkoe n akea naba teutana am kekeiaki ko karekea am kouru, ao n aki ukeuke ko a tia ni karekea rokom ni boton am kakae. Ma, e ngae n anne, ko tiku n rabunaki inanon rabunanimatan oin nanom, n te aro are matam a aki noora tamaroan Teuare E tangiraki, ke baim n riinga rabin Ana kamwarai. Ngkoe ae iai matam, noria ao iangoia.\nO TAAN MAEKA NI KAAWAN TE TANGIRA!\nRebwen bwaai aika a maamate a riki bwa kanganga aika a teimatoa nakon te taura te nenea ae akea tokina, ao tamaroan te Kairake ni karawa e rabunaki n rotongitongin te bubuntano. Te tiibi mai buakoia uean te tangira e bukinaki bwa e kaairua irouia aomatan te iowawa ao taoben ae e tabu e wene ni kabureaki inanon ukin waeia auro (owl). Taan maeka inanon umwan te mimitong ao kaain te runga ni karawa, a tanginiwenei ao a bwaebwaeti, ao ngkoe ko wene n rau n aonaaban te aki tatabeakin, ao n iangoi ngkami bwa raao ni koaua. Ai aki bonganara am iango ni katautau akanne!\nO NGKAMI AIKA KAM NANOBABA, MA IAI ARAMI NI KAN WANAWANA!\nBukin tera ngkai kam bwaini bwaiia taan kaawakin tiibu ni karabai ngkami iai, ngke inanomi kam a tia n riki bwa kameanti, n iai ami kantaninga irouia Au nanai? Ngkami ai aron te itoi, are e otirake n te karangaina, ao are, e ngae ngke e taraa n oota ao n raneanea, e kairiia naake man Au kaawa ake a bua ni kabuaa kawaia nakon kawain nako te urubeke.\nO NGKOE AE KO TARA N TAMAROA MA NANOM E BAAREKA!\nNgkami bon ai aron te ran ae e itiaki taraana ma e bon kamangiingi, are n taraakin tinanikuna ai aron te kurititaro ae e itiaki ma are, ngkana e tuoaki iroun te Tia Tutuo n tamnei, akea te timna ae e butimwaeaki. Eng, titebo aron ruon ootan taai nako aon te bubuntano ao te tirotaam, ma e kaokoro aron otanakona mai iaoia n ai aron taai man te aonaaba: bon tiaki, e aki konaa ni uakoraki aron te kaokoro.\nO RARAOU N TE TAEKA!\nIango ni karaurau inanon tabeua te tai. Ko a tia n ongoongo ae te rao ao te kairiribai a riai ni maeka inanon teuana te nano? Kaotinakoa ngkanne te ianena, bwa e aonga te Rao n rin ni Mweengana.\nO NATIN TE BUBUTANO!\nBwaai nikabane ake i karawa ao iaon te aonaaba I a tia ni kataui ibukimi, ma ti nanon te aomata, are I a tia ni karaoia bwa nnen Tamaroau ao Mimitongiu; e ngae n anne ao ko a tia n anga Mweengau ma Au tabo ni maeka nakon temanna Irarikiu; ao ni katoaa te tai are kaotiotan Tabuu e ukoukora oin Ana tabo, e kunea te ianena iai, ao, n akea Mwengana, e kawaekoaa nakon Ana Tabo ni katantan Teuare E tangiraki. E ngae n anne I karabai am karaba ao I n aki tangira kamaemaeam.\nO NGKOE OIOIN TANGIRAN BWAAI NAKO!\nE mwaiti te karangaina are I rairaki nako man abanuean te Akeantabo nakon am tabo, ao ni kuneko iaon kainiwene ni mwengaraoi ni katabeko ma tabeman riki Irarikiu. Ai ngaia are, n aron birin te tamnei, I oki nakon abanuean te mimitong ni karawa ao n aki ikeikenna nakoia kaaina aika a tabu n Au tabo are i eta.\nNATIN TE ATATAIAOMATA O!\nMan rereuan te aakea, ma tanon Au kaetieti ao I karikiko bwa ko na kaoti, ao I a tia ni kataua ibukin am kataneiai taian ‘atom’ aika a maiu ao oioin bwaai nikabane aika a karikaki. Ai ngaia are, ko a tia n otinako mai nanon biroton tinam, I kataua ibukim uoua koburake ni miriki aika a raneanea, maata bwa a na tantaniiko, ao naano bwa a na tangiriko. Man Au tangira n aakoi, i aan nuun Au nanoanga I kaikawaiko, ao ni kaawakiniko n oioin Au mwannano ao Au akoi. Ao bukin karaoan aikai nikabane Irou bwa ko aonga ni karekea Au tautaeka ae akea tokina ao n riki n tau ni koaua ibukin Au bwaintituaraoi aika a aki noraki. Ao e ngae n anne ko bon teimatoa n tiku n aki tatabeakin, ao ngke ko a ikawai raoi, ko a kaaki taekan Au kakabwaia nikabane ao ko katabeko ma iango ni katautau aika akea\nnanoia, ao n te aro are ko a mwaninga nako n tabwaninna, ao, n rairaki nako man Ana mataroa te Rao ko a maeka i nanoaan oon Au kairiribai.\nO ANA TORO AE E KABAEBAEAKI TE AONAABA\nE mwaiti te karangaina are e uki nako aom angin Au tangira n akoi ae e aabebete ao ni kuneko iaon te kainiwene n aki tatabeakin ni matu nako. Ni bwaebwaeti n te bwai are e riki nakoina e okirikaaki nakon te tabo are e roko mai iai.\nNgkana ko Rineai, tai ukoukora temanna riki Irarikiu, ao ngkana ko taraa Tamaroau, kaina matam nakon te aonaaba ao bwaai ake iai; bwa are I nano iai ao are e nano iai temanna Irarikiu, n ai aron te ai ao te ran, a aki konaa ni maeka i nanon teuana te nano.\nO TE IANENA AE E KARIKAKI BWA TE RAO!\nTe taura te nenea i nanom e kauraaki n te bai ae Mwaakau, tai tiringnga n te ang ni kaitara are oin nanom ao bwaai ake ko tangiri. Te tia katokii aoraki nako bon Uringakiu, tai mwanuokinna. Karika Au tangira bwa kaubwaim, ao nabenabeia n ai aron am taratara ao maium.\nO NGKAMI TARIU AE TE MWAANE!\nKakauongo nakon kakukurein taeka man Neweu ae karewen te anii, ao mooi man karaangan te kamimi ni karawa man Riau ae e kawaanakoi karewerewe. Uniki koraan Au niniwana ni karawa inanon tanon nanom ae e itiaki, ao tebokii n ranin te onimaki, bwa e aonga te atinta n Au rabakau ao Wanawanau n rikirake ni boureirei ao ni kiriin inanon kaawan nanom ae e tabu.\nO TAAN MAEKA N AU BWARETAITI!\nMa tabonibain te tangira n akoi I a tia n unika inanon te onaroka ae e tabu n te bwaretaiti te kai ae e a tibwa bwebwerake are am tangira ao am iraorao, ao n tia n tebokia ma karaun te raoiroi man Au tituaraoi ae e akoi; ao ngkai e a roko auan taina ni uaa, kekeiaki bwa e na kamanoaki, ao n aki kanakinako ni uran tangiran bwaai nako ao te kaibwabwaru.\nTiringa ngkoe tauran te kaairua, ao kauraa i nanon nanomi tootin te kairiiri n tamnei ae akea tokina. Bwa n te tai ae e aki maan, taan tuoia te botannaomata a na bon, inanon kaaniaan te Tangiraki ae e tabu, ni butimwaea te akea ma ti te kabanea n itiaki n aroaro ao mwakuri aika a tabu aika akea memeaia.\nTaan wanawana bon naake a aki taetae ma ti ngkana a karekea te kakauongo, n ai aron te tia uota te mwangko, are e aki anganako te mwangko ni karokoa e kunea te tia ukeuke, ao te tia tangira are e aki tang mai kabin nanona ni karokoa e karekea taraakin tamaroan are e tangiria. Ai ngaia are uniki koraan te niniwana ma te ataibwai inanon tanon te nano ae e itiaki, ao kawakini ni karabai, ni karokoa te atinta n niniwana ni karawa e bwebwerake man te nano ao tiaki man te bokaboka ao te tano.\nInanon te moan rain n te Tabureti e raweaki ao e koreaki, ao inanoaan te tabo ae e tabu n Ana umwanrianna te Atua ae e karabaaki:\nO AU TORO!\nTai kaaki te tautaeka ae e rietaata ae akea tokina ibukin te bwai ae e maamate, ao tai kaaki te tautaeka ni uea ni karawa i bukin tangiran bwain te aonaaba. Aio te karaanga ibukin te maiu ae akea tokina are e wawaanako man mwanibwan koburaken Ana kainikoroboki te Kabanea n nanoanga; a kabwaia ake a mooi!\nUrubekea nako oom, ao n ai aron te binikiti n tangira kibarake ao tabeibeti inanon kamatoan te katabuaki. Kaaki taekam ao, ni kaonaki n tamnein te nanoanga, maeka n abanuean te katabuaki ni karawa.\nO ANA KARIKIBWAI TE BUBUNTANO!\nTai rauaki ni kamwengaraoin taonnakon teuana te bong, ao tai kaakea mai iroum te motirawa are akea tokina. Tai raira te onaroka ae akea tokin kakukureina ibukin te bwariko ni bubuntanon te aonaaba ae e maamate aio. Teirake man am karabuuti ao rierake nakon te tawaana ae e mimitong i eta, ao man oom ae e maamate iaon bainnikibam kibarake nakon bwaretaitin te Akeantabo.\nKainaomatako man kabaebaen nako te aonaaba aei, ao kamwaawa tamneim man karabuutin oin nanom. Rawea am tai ae ko anganaki, bwa e aki manga okiriko.\nO TE NATIN TE MWANE AE NATIN AU TABONIBAI TE AINE!\nKo noora te tautaeka ni uea ae e aki maamate, ko na bon kekeiaki ni kitana te aonaaba ae e kai taonnako aio. Ma karabaakin teuana mai iroum ao kaotaki are teuana bon te miterio ae akea ma bon ti a itiaki nanoia ae a kona n ota iai.\nKaaki mai nanom te tabare ao, aki ataan te mataai, riin inanon oon tamnein te katabuaki.\nNakonako inanon kawain kukurein te Rao, ao ataia bwa Kukurein Nanona e bon mena inanon kukureia Ana karikibwai. Are aio: akea te aomata ae e na rin inanon ana auti raraona ma ti ngkana e kukurei nanon raraona, ke n anai kaubwaina ke n tangira riki nanona nakon nanon raoraona, ao e na bon aki kakaea karekean rakan arona iaon raoraona. Karaurau n iangoa aei, ngkoe ae iai am taratarannano.\nO RARAOU N AU KAINTOKANUEA!\nTai ongo te buaakaka, ao tai noora te buaakaka, tai kamaemaeko, tai ikenrawa ao tai tanginiwenei. Tai taekina te buaakaka, bwa ko aonga n aki ongo taekinana nakoim, ao tai kaotarai aia kaairua tabemwang bwa aonga n aki kaotaki am kaairua ni korakora; ao tai tangira kamaemaeaia tabeman, bwa e aonga n aki kaotaki kamaemaeam. Maiuakini ngkanne bongin maium, aika a karako riki nakon te tai ae e waekoa n taonnako, ma am iango ae e aki memea, nanom ae e aki kabarekaaki, kanoan ma iango ae e itiaki, ao kateim ae e katabuaki, bwa e aonga, ni kainaomataaki ao n rauaki, ko na kona ni kaaki nanan te rabwata aio, ao n nakon te bwaretaiti ae e miterio ao ni maeka inanon te abanuea ae akea tokina n aki tootoki.\nAI KANANOKAWAKIRA! AI KANANOKAAWAKIRA! O TAAN TANGIRI BWAAI AKE A TANGIRAKI N TE AONAABA!\nN ai aron butimwaakan te iti ko a tia n taonnako mai Rarikin Teuare e Tangiraki, ao ni katurua nanom iaon bwaai ake ko tangirii aika anua n taatan. Ko katorobubua i matan ami iango ni katautau, ao ko aranna bwa te koaua. Ko raira matam nakon te kateketeke, ao ko aranna bwa te uee. Akea ikeikem ae e itiaki ae ko a tia n ikeikena, ao akea te ang ae e aabebete ibukin te kamwawaaki ae e a tia n ukaki man tawaanan nanom. Ko a tia ni karenakoi nakon te ang Ana reirei aika a tatangira Teuare E Tangiraki ao n tia ni kamaunai n tabwaninna man taburetin nanom, ao n ai aroia maan n te tawaana, ko kakamwakuri ao ni katuka rabwatam inanon tawaanan tangiran bwaai ao te kaibwabwaru.\nO RAAO INANON TE KAWAI!\nE aera ngkai ko aki tabeakina taekinan Temanna are E Tangiraki, ao ni kararoako nako ma Kaaniana ae e Tabu? Oioin te tamaroa bon inanon te umwa ae akea kabotauana, are e katokaaki iaon te kaintokanuea ni mimitong, ao kam bon tabe ni katabei ngkami ma unimi aika akea nanoia. Karewen katomamian te katabuaki a ikeikenaki ao ikeiken te bwaintituaraoi e kakianakoaki, ma ko bon rotaki ni kaakaiaki ao ko tukaki mai iai. Ai kananokaawakira ibukim ao ibukiia naake a nakonako inanon kawaim ao n iriira mwanekan waem!\nO NAATI N TANGIRI BWAAI NAKO!\nKanakoa kamwarain te mataaiakiniko i bon iroum, ao kaakiko man kunikain te kamoamoa.\nInanon te katenua ni kabanea n tabu n rain ae e koreaki ao n raweaki inanon te Tabureti ae e Rubii man te kainikoroboki ae e aki noraki aio ae e kaotaki:\nTaotaon nanomi temanna ma temanna ao tai tangiri bwaai ake i nano. Tai kamoamoako ni mimitongim, ao tai maama n te kamaemaeaki. N Tamaroau! I a tia ni kariki bwaai nikabane man te bubuntano, ao nakon te bubuntano are Nna manga kaoki nako iai.\nO NAATI MAN TE BUBUNTANO!\nTuangiia kaubwai tangitangiia kainnano n te nukanibong, bwa e raawa te aki kukuba ni kairiia nakon kawain te urubeke, ao ni kamwawaaia man Kain te Kaubwai. N angaanga ao n tituaraoi bon Aroarou; e a kabwaia are e katamaroaa ma Aroarou.\nO BOTON TE KAIBWABWARU!\nKatinanikui nikabane aekakin mataai ao ukoukora te rauaki; bwa te tia mataai e a bon ngae ni kaakeaa man tibwangana, ao are e rauaki e a bon ngae n rangin tangiraki ao ni kamoamoaaki.\nO TE NATI TE MWANE AE NATIN AU TABONIBAI TE AINE!\nTai rootaki n te maiu ni kainnano ke n onimaki n te kaubwai, bwa te maiu ni kainnano e rimwiaki n te kaubwai, ao te kaubwai e rimwiaki n te kainnano. Ma te maiu ni kainnano ni bwaai nikabane ma ti Te Atua bon te bwaintangira ae e rangin tamaroa, tai kamangora kakaawakin aei, bwa n tokina e na karikiko ni kaubwai Iroun Te Atua, ao ngkanne ko na ataa nanon te taetae aei, "Ni koaua ko bon kainnano," ao taeka aika a tabu aikai, "Te Atua bon te Tia Bwaibwai ni Bwaai nikabane," e na bon tabwena koauan ingabongina ni mimitong raneaneana i aon oraitanin nanon te tia tangira, ao ni maeka n rau iaon kaintokan te kaubwai.\nO NAATI N TE AKI TATABEAKIN MA NI KAIBWABWARU!\nKam a tia ni karawawata Au kairiribai bwa e na rin n Au auti ao ni kanakoa Raraou, bwa kam a tia ni bangota tangiran temanna riki Irarikiu i nanomi. Anga taningami nakon ana taeka te Rao ao rairaki nakon Ana bwaretaiti. Raao aika a tangiri bwain te aonaaba, n ukoukora bon karakaan aroia, a taraa n itangitangiri i marenaia, ma te Rao ni koaua E a tia tangira ao n teimatoa n tangiri ngkami bon ibukimi; ni koaua e a tia ni karawawataaki ni karawawata aika a mwaiti ibukin kairirakimi. Tai bwaina te aki kakaonimaki nakon te Rao anne, ma kam na kawaekoai ngkami Nakoina. Anne bon itoinigainan taekan te koaua ao te kakaonimaki, are e a tia n ingi iaon oraitanin kainikorobokin Ueaia aara nako. Kauki taningami bwa kam aonga ni kakauongo nakon Ana taeka Te Atua, te Buoka n tain te kanganga, te Maiu i bon Irouna.\nO NGKAMI AIKA KAM KAMOAMOAI NGKAMI I AON KAUBWAI AIKA A KAI MATE!\nAtaia n te koaua bwa te kaubwai bon te bwai n tuutuki ae e korakora imarenan te tia ukeuke ao are e tangiria, te tia tangira ao are e tangiria. Naake a kaubwai, ma ti tabeman, a na bon aki karekea rokoia inanoaan oon Kaniana ke n rinnako inanon te kaawa ae e bubura ibukin te rauaki ao te aantaeka. E a kabwaia ngkanne teuare, are, inanon kaubwaina, e aki tuukaki ni kaubwaina man te abanuea are akea tokina, ke ni kakeaaki mai irouia naake e aki maamate aia tautaeka. Iroun te Ara are Moan te Kakannato! Otanakon te aeka n aomata ae e kaubwai anne e na kaotaiia taan maeka i karawa n aron taai ae e kaotaiia aomata iaon te aonaaba!\nO NGKAMI KAUBWAI I AON TE AONAABA!\nKainnano akana ibuakomi bon Au taan mwiokoaki, tararuaia Au taan mwiokoaki, ao tai ti katabei ngkami ma oin kabeebeteami.\nO NATIN TE KAIBWABWARU!\nKaitiakiko man barekan nako te kaubwai ao ni kororaoin te raoi waaki nakon aonaaban te kainnano, bwa man mwanibwan raangan ranin te kamwawaaki ko na kona ni mooi ni wainin te maiu ae e aki kona ni mate.\nO NATIU TE MWAANE!\nAia botaki naake akea te raoiroi irouia a karikirakea te nanokaawaki, ma te itamwaomwao ma naake a etieti a kaitiaka te rara ni biti man te nano. Teuare e ukoukora te itoman ma te Atua, ke e uotia nakon raonakiia naake a tangiraki Irouna; ao are e tangiria ni kakauongo nakon Ana taeka te Atua, ke e anga taningana nakon aia taeka naake E rineiia.\nTarataraiko! Tai nakonako ma naake a aki raoiroi ao tai ukoukora te itamwaomwao ma ngaia, bwa te iraorao ma ngaia e raira ootan te nano nakon te ai ni moone ae e korakora.\nNgkana ko na ukoukora raoiroin te Tamnei ae Raoiroi, riin n itamwaomwao ma naake a etieti, bwa are e a tia ni mooi man mwangkon te maiu ae akea tokina man bain Te Tia Uota te Mwangko n ai aron te ingabong ni koaua e a tia ni kamaiuia ao ni kaotai nanoia maate.\nO NGKAMI AIKA KAM AKI MWEMWEUTI!\nTai iangoia bwa karaban nako te nano a wene n raba, bon tiaki, ataia ni koaua bwa inanon manintaeka aika a teretere a kaaraki ao a kaotaki n tangaina inanon Kaaniana ae e tabu.\nNi koaua I kangai, te bwai are ko karabaa inanom Iroura a bon uki ao n otanako n ai aron te ngaina; ma ngkai e karabaaki anne bon man Ara tituaraoi ao Ara akoi, ao tiaki ibukina bwa ko tau nako iai.\nTe timna te aoi man marawan te nanoanga ae akea kabina are I a tia ni kabwaroa nako aoia aomatan nako te aonaaba, ma akea ae e kuneaki n rairaki nako iai, n ai aron are nikabane a tia n rairaki nako man wainin te katiteuana n tamnei nakon kammairan taangkongkon te bareka, ao, n rauaki ma te mwangko ae e maamate, a tia ni kamwawaa nako mwangkon te tamaroa ae akea tokina. Kammairana are e a rauaki iai.\nTai rairi nako matam man Ana wain ae akea kabotauana Teuare E tangiraki ae E aki maamate, ao tai kauki nakon tangkongko aika a kammaira ao a maamate. Anaia mai bain te Tia Uota te Mwangko n tamnei te mwangko ibukin te maiu n aki toki, bwa taian niniwana nako a na riki bwa am bwai, ao bwa ko aonga ni kakauongo nakon te bwanaa ae e miterio ae e weewete man te aonaaba ae e aki noraki. Takaarua, ngkami aika a rinano ami kaantaninga! Bukin tera ngkai kam tannako man Au wain ae e tabu ao ae e aki maamate nakon te ran ae e kai maunanako?\nO AOMATAN TE AONAABA!\nAtaia, ni koaua bwa te kabuanibwai ae e korakora ae e aki kaantaningaaki e bon iririko, ao karawawatan te kabomwi e tataningaiko. Tai iangoia bwa te mwakuri are kam a tia ni karaoia e a tia ni kamaunaaki mai Matau. N Tamaroau! Nikabane ami mwakuri a bon tia ni koreaki n Au kainikoroboki ma manna aika a tangaina iaon tabureti aika a kuritiroraite.\nO TAAN IOWAAWA N TE AONAABA!\nKaaki baimi man te tua buaka, bwa I a tia ni berita Nakoiu bwa Nna aki kabwara ana bure te aomata ae e motibuaka. Aio au boraraoi are I a tia ni kamatoa ao n aki kona ni kamauna inanon te tabureti ae e kawakinaki ao n titambwanaki ma titambwan Au mimitong.\nO TAAN KAKAITARA!\nAu taotaonannano e a tia ni kaninikoriako Au karawawataaki ae e maan e a tia ni karikiko n aki kuba, n te aro are ko a tia ni kaunga riki kabutimwakaan uran ain te kaibwabwaru nakon kawai aika a kamaamate ake a kairiiri nakon te urubeke. Ko a tia n iangoia bwa I aki kuukuba ke tao I aki ataa taekana?\nO TAAN NAKO NI MAEKA N TE TABO TEUANA!\nTe newe I a tia ni karaoia ibukin Tataekinau, tai kabuakaka ma ae e rinano riki. Ngkana ain tangiram i bon iroum e taoniko nako, uring oin am kaairua ao tiaki aia kaairua Au karikibwai, n ai aron ae ngkami nikabane kam bon atai riki ngkami i bon iroumi nakon ataakiia riki tabeman.\nO NATIN TAIAN KATAUTAU AIKA AKEA NANOIA!\nAtaia, ni koaua, bwa ngkai e tabe n tabwena otanakon te karangaina iaon oraitanin te katabuaki ae akea tokina, taian karaba nako n taatan ao mwakuri ake a karaoaki n roon te tairiki a nang kaotaki i mataia aomatan te aonaaba.\nO TE UTEUTE ARE KO TEBERAKE MAN TE BUBUNTANO!\nBukin tera tabonibaim aika a baareka aikai a tuai man riinga moa oin ami kunnikai, ao bukin tera nanom ae e baareka ma tangiran bwain te maiu aio ao te kaibwabwaru e ukoukora te kan itoman ma Ngai ao n rinnako inanon Au abanuea ae e tabu? Ko rangin raroa, n rangin raroa nako ma te bwai are ko tangiria.\nO NATIN ATAM!\nTaeka aika a tabu ao mwakuri aika a itiaki ao n tamaroa a rierake nakon karawan te mimitong ae e tabu. Keiaki bwa e aonga am mwakuri ni kaitiakaki man bubuntanon nanom ao bwainakin te kewe ao kunea butimwaeam inanon oon te mimitong; bwa n te tai ae e aki maan ao taan tirirekeia te botannaomata a na bon, inanon kaanian Teuare E Tangiraki, a na butimwaea akea riki ma bon ti te aroaro ae e bwanin ao mwakuri aika a itiakiroro n aki memea. Aio itoinigainan te niniwana ao te miterio ni karawa are e a tia n otanako iaon oraitanin te kaantaninga n tamnei. A kakabwaiaaki ake a rairaki nako iai.\nO NATIN TE IANGO N AONAABA!\nE kakukurei te abanuea ni maiu, ke arona bwa ko na karekea rokomi iai; e mimitong tautaekan te aki tootoki, ngkana ko kitana te aonaaba ae e maamate aio, e karewerewe te kimwareirei ae tabu ngkana ko mooi man mwangkon te miterio man bain te Kairake ni karawa. Ngkana ko karekea te karinan aei, ko na kainaomataaki man te urubeke ao te mate, man te karawawata ao te bure.\nKauringa n ami iango te boraraoi are kam a tia n rinnako iai ma Ngai i aon Maungan Paran, are e mena n te tabo ae tabu i Zaman. I a tia ni anaia bwa te tia kakoaua kaain te runga are i eta ao taan maeka ni kaawan te aki tootoki, ma ngkai akea ae I kunea ae e kakaonimaki nakon te boraraoi. N te koaua te kamoamoa ao te kakaitara a tia ni kamaunaa mai nanoia, n te aro are akea mwiina ae e tiku mai iai. Ma n ataakin aei, I tataninga ao I aki kaotia.\nNgkoe titebo ma te kabaang ae e karauaki raoi ni kakangiaki ae e raba i nanon rotongitongin bwautina ao mwaitin boona e raba man ana atatai te tia karaoia. Ai ngaia are otinako man bwautim are bon tangiram i bon iroum ao tangiran bwain te aonnaba bwa e aonga n oota nako ao ni kaotaaki nako aon te aonaaba nikabane.\nNgkoe itoinigainan karawan Au katabuaki, tai kariaia baarekan te aonaaba bwa e na kanuua otanakom. Taekaa nako rabunanimatan te aki tatabeakin, bwa mai akuun te nang ko na kona n otinako n otamwaaka ao ni kunnikaini bwaai nako ma kunikain te maiu.\nO NATIN TE KAMOAMOA!\nIbukin te tautaeka ni uea ae e kai maunanako kam a tia iai ni kitana Au tautaeka ae e aki kona ni maamate, ao n tia ni katamaroai ngkami ma kakukurein nako te aonaaba ao ni karikia bwa kan kamoaakimi. N Tamaroau! Nikabane Nna botiia iaan ti tematana te rabuna ae te bubuntano ao ni kamaunai kakaokoron matamata aikai ma ti naake a rinea Au mata, ao are e na kanakoaki man maata nako.\nO NATIN TE AKI TATABEAKIN!\nTai karekea tangiran te tautaeka ae e maamate ao tai kukurei iai. Ngkami ai aron te mannikiba ae e aki ataibwai are e anene i aon te mwaanga n onimakinna i bon irouna; ni karokoa te tai are n te aro ae e karina te Mate man te tia tiriman e karenakoa iaon te bubuntano, ao te anene, te rabwata ao matan kunna a mauna nako, n akea mwiina naba teutana. Ngaia are, taratarai ngkami, O taan toronaki n tangiran bwain te aonnaba aio!\nTe kairiiri e a ngae ni karuoaki rinanon te taetae, ao ngkai e a karaoaki n te mwakuri. Nikabane aomata a riai ni kaotaa nako aia mwakuri aika a itiaki ma n tabu, bwa taeka bon aia bwai aomata nikabane, ma taian mwakuri n aron aikai bon ti aia bwai Naake Ti tangiriia. Kekeiaki ngkanne ma nanom ao tamneim ni kaokoroi ngkami n ami mwakuri. N te kawai aei Ti reireini ngkami inanon te tabureti ae e tabu ma n ootanako aio.\nN auan te tairiki tamaroan te Maiu ae e aki maamate E a tia n oki nako man te rietaata ae emeroute (emerald) n te onimaki nakon te Sadratu’l-Muntaha, ao n tang n te aeka n tang are te runga ni karawa ao taan maeka n abanuea ake i eta a tanginiwenei n Ana bwaebwaeti. Mai ikanne are a titiraki, Bukin tera te tang ma te tanginiwenei? E kaeka: N aron Tuangakiu I tataninga ma te kariaria iaon taubukin te kakaonimaki, ma I aki ikena mai irouia naake a maeka i aon te aonaaba boiararan te onimaki. Ngkanne ni Weteakiu bwa Nna oki I noria, ao ai kamiira! tabeua taoben te katabuaki a kammarakaki ni kataaki inanon ukinwaeia kamean te aonaaba. Ao ikanne are Ainen Karawa e kawaekoaa n akea rabunan ubuna ao n ootanako n raneanea man Ana mantion ae e miterio, ao e titiraki araia, ao a bane n tuangaki ma ti temanna. Ao ngke e kaumakaki, te moan manintaeka mai buakoia e mwaneweaki, ao ikanne are taan maeka n taian ruu i karawa a kawaekoaia n otinako man nneia ae e mimitong. Ao ngke e tabe ni katangaki te kauoua ni manintaeka a bwaka i aontano, temanna ao nikabane, iaon te bubuntano. N te tai anne e ongo te aba te bwanaa mai inanoan te bangota: “Anne tokimi ao tai keerake riki." Ni koaua Ti kakoaua nakon te bwai are a tia ni karaoia ao ngkai a tabe ni karaoia.\nO TE NATI TE MWAANE AE NATIN AU TABONIBAI TE AINE!\nMooi man newen te nanoanga waanakon te miterio n tamnei, ao nooria man bonginaumarin rongorongo te taetaenikawai n tamnei otanakon itoiningainan te wanawana ae e kanakoaki rabunana. Uniki koraan Au niniwana n tamnei inanon tanon te nano ae e itiaki, ao tetebokia n ranin te katabuaki, bwa e aonga atintan te ataibwai ao te niniwana ni bwebwerake ni booureirei ao ni mawaawaa man te kaawa ae e bubura are n te nano ae e tabu.\nMaanra riki am tai ni kiba n abanuean tangiran bwain te aonaaba? I a tia n anganiko baim ni kiba, bwa ko aonga ni kiba n abanuean te miterio ae e tabu ao tiaki nakon mwakoron aono n iango ni katautau n taatan. Te koom, naba, I a tia n anganiko bwa ko aonga ni karaua ni katamaroaa mwaotooton Irau ae e roroo, ao tiaki ibukin kaikoakan Roroau.\nNgkami kain Au onaroka, kam riai ni kaotinakoi uaa aika a tamaroa ma n tikaua, bwa kam aonga ngkami i bon iroumi ao tabeman riki ni karekea uaana mai iai. Ai ngaia are bon te kabaebae iaomi nikabane bwa kam na mwakuri n te karaobwai ao n taui nakoa, bwa ikanne e wene n raba karaban te kaubwai, O ngkami aomatan te mataata! Bwa taian uaa aika a kaotinakoaki a katan iaon kawai ake a karaoaki, ao Ana tituaraoi Te Atua e na taubobonga n tabwaninna nakoimi. Kaai ake akea uaaia a bon tia ao a na teimatoa n tau ibukin te ai.\nAomata ake a mena n te kabanea ni karinan mai nano bon naake akea te uaa ae a kaotinakoa iaon te aonaaba. Aeka n aomata akanne a bon, ni koaua, warekaki ibuakoia maate, tiaki, a raoiroi riki maate i Matan Te Atua nakoia tamnei ake a tiku n akea aia kakamwakuri ao akea bonganaia.\nMoaia aomata bon naake a karekea maiua man aia wewete ao a kabanea i bon ibukiia ao iaoia aia utu ibukin tangiran Te Atua, Uean aonaaba ni kabane.\nTe tia Mare te aine ae e miterio ao e tamaroa, e karaba aio iaan rabunanimatan te taetaenikawai, e a tia ngkai, man Ana tituaraoi Te Atua ao Ana akoi n tamnei, e a tia ni kaotaki n ai aron te oota ae e raneanea are e kaotaakinako man tamaroan Are E tangiraki. I kaotia ma te koaua, O ngkami raao! bwa te akoi e a tabwanin raoi, te kauntaeka e a koro bukina, te kakoaua a kaotaaki ao bwaai ni kakoaua a kateaki raoi. Ngkai e nang noraki bwa tera ae e na kaotaki man ami kekeiaki inanon kawain te kamwawaaki. N te wanawana aei are taian bwaintituaraoi n tamnei a tia n tabwaniniia n anganaki nakoim ao nakoia ake i karawa ao iaon te aba. Te nebonebo nikabane nakon te Atua, Uean Aonaaba nikabane.


Kekeiaki Ribuakon Nanokawakim ae Korakora—Kibun te Baibara Aika Kabebetea te Nano\nATUN TE MAEKATIN Ngkana E Mate ae Ko Tangiria\nATUN TE MAEKATIN E Bure te Nanokawaki ae Korakora?\nATUN TE MAEKATIN Kekeiaki Ribuakon Nanokawakim ae Korakora\nATUN TE MAEKATIN Kabebeteia Akana Nanokawaki\nATUN TE MAEKATIN A na Manga Maiu Maate!\nE BITII MAIUIA AOMATA TE BAIBARA I a Rabakau ni Karineia Aine ao Boni Ngai\nKAKAIRI N AIA ONIMAKI “N na Nako”\nTe Taua-n-Tantani | Na. 3 2016\nWAREKIA N Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mizo Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngangela Nias Norwegian Nyungwe Nzema Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nATUN TE MAEKATIN | NGKANA E MATE AE KO TANGIRIA\nKekeiaki Ribuakon Nanokawakim ae Korakora\nA rangi ni bati taeka n reirei ni kaineti ma aei. Ma a aki bane n ibuobuoki. N te katoto, tao iai tabeman aika kona ni kaungako bwa ko na aki taatang ke ni kaota am namakin naba teutana. Tabemwaang a kona ni kairoroko bwa ko na karaoa kaitaraan raoi anne, ma ni bunra raoi nanom. Ma iai ana reirei te Baibara i aon aei ae aki tabeitera, ao e boraoi ma mwini kakaae ni boong aikai.\nNi katei tabeua, e iangoaki te mwaane ae taatang bwa tiaki te oi ni mwaane. Ma e kamaamaa te tang, ao riki i mataia aomata? A kakoauaa taan rabakau i aoni marurungin te iango bwa te tang bon irian te nanokawaki ae korakora. N tabetai e kona te tang ni buokiko ni katoka nanokawakim ae korakora. Ma bon akea raoiroini kainan tangim, ao e kona ni karuanikai riki. Ma te Baibara e bon aki boutokaa te iango ae e kairua ke tiaki anuan te mwaane te tang ibukin te nanokawaki. N te katoto, iangoa aron Iesu. E tang naba Iesu ni maten raoraona ae tatangiria are Rataro, e ngae ngke iai mwaakana ni kautia!—Ioane 11:33-35.\nTe un bon irian te nanokawaki n angiin te tai, moarara riki ngkana te mate ae karina ke e aki kantaningaaki. A bati bukina ae e kona iai n un te aomata ae nanokawaki, n aron ae ngkana a taekinaki taeka aika aki iangoaki ao aika kairua ni kaineti ma te aomata are mate. E taku te mwaane ae kaain Aberika Maiaki ae arana Mike: “Ai tibwa 14 au ririki ngke e mate tamau. N tain te taunimate ao e taekinna te mitinare n te Aro ae te Anglican bwa e kainnanoia aomata aika raoiroi te Atua ngaia are e moantaai n anaiia. * E rangi ni kaunai te taeka arei ibukina bwa ti rangi ni kainnanoa tamara. Ai 63 ngkai te ririki imwina, ao e teimatoa naba ni kammaraki ururingana.”\nAo tera aron te uringaaba? Ni kaineti riki ma te mate ae aki kantaningaaki, e kona te aomata ae nanokawaki n okioki n iango ni kangai, ‘E na bon aki mate ngke arona bwa I karaoa aei.’ Ke tao ko kauntaeka ma te aomata are mate, n am kabanea n tai ni boo ma ngaia. E kona aei ni kauaataoa riki uringaabam.\nNgkana ko taonakinako n namakin aika te uringaaba ao te un, e kakawaki bwa ko na aki kainna i nanom. Ma bunria nakon raoraom ae kona n ongoraeakinna ma ni karaua nanom, bwa namakin akanne bon irian te nanokawaki. E kauringira te Baibara ni kangai: “E tangira te aomata raona n te bong ae koraki, ao e bungiaki te tari ba katokani kain tarina.”—Taeka N Rabakau 17:17, BG.\nE kona n riki bwa Raoraon te aomata ae nanokawaki, ara tia Karikiriki ae Iehova ae Atuara. Bunra nanom nakoina rinanon te tataro ibukina bwa ‘e mumutiakiniko.’ (1 Betero 5:7) E beritanna naba bwa naake a karaoa anne, a na bane ni kabebeteaki aia iango ma aia namakin rinanon “te rau are mairoun te Atua ae riaon aia iango aomata.” (I-Biribi 4:6, 7) Irarikina naba, kariaia te Atua bwa e na buokiko ni kakorakorako rinanon ana Taeka ae kabebetea te nano ae te Baibara. Korei kiibu aika kabebetea te nano. (Nora te bwaoki.) Ko bae ni kani kamatenikunai tabeua mai iai. Iaiangoani kiibu akanne e kona n ibuobuoki n te tairiki are ko namakina iai te maroaa ao te nibwara.—Itaia 57:15.\nN taai aika tibwa nako, ao iai te mwaane ae ti na aranna bwa Jack, ae 40 ana ririki, ae mate buuna man te kaentia. E taekinna Jack bwa n tabetai ao e a manga korakora irouna namakinan te maroaa. Ma e ibuobuoki nakoina te tataro. E taku teuaei: “Ngkana I tataro nakon Iehova, ao e a toki naba namakinan te maroaa. I aki toki n uti n te tairiki ike e a kangaanga iai manga matuu. Ma ngkana I tia ni wareware ao ni kananoa au iango i aoni kibun te Baibara aika kabebetea te nano, ma ni bunra nanou n te tataro, ao I a namakina naba te kabebeteaki ao te rau ae rianako, are e toroba nanou ma au iango ao I a matu naba.”\nE mate tinan te teinnaine temanna ae arana Vannessa, bwa e aoraki. E nora naba neiei mwaakaroiroin te tataro. E taku: “N taai ake I taonakinako iai, I a tii taboa naba aran te Atua ma ni karokoa nanou n tang. E ongo au tataro Iehova ao e kakorakoraai n taai nako.”\nTabeman taani buokiia aomata aika nanokawaki, a kaungaia naakai bwa a na katabetabeia ni buokiia tabemwaang ke n anga nanoia bwa a na mwakuri ibukia aomata. Karaoan anne e kona ni kakimwareirei ao ni kauarerekea nanokawakim. (Mwakuri 20:35) A bati Kristian aika rotaki n te nanokawaki ake a a tia n rangi ni kabebeteaki nanoia mani buokaia tabemwaang.—2 I-Korinto 1:3, 4.\n^ bar. 5 Tiaki aei ana reirei te Baibara. E kaotaki n te Baibara baika tenua aika karika te mate.—Te Minita 9:11; Ioane 8:44; I-Rom 5:12.\nKIBUN TE BAIBARA AIKA KABEBETEA TE NANO\nE ota te Atua ni marakim.—Taian Areru 55:22; 1 Betero 5:7.\nE ongoraei aia tataro ana toro te Atua ma te taotaonakinnano.—Taian Areru 86:5; 1 I-Tetaronike 5:17.\nE ingainga te Atua ni kani manga noriia ake a a tia ni mate.—Iobi 14:13-15.\nE berita te Atua bwa e na kautiia maate.—Itaia 26:19; Ioane 5:28, 29.\nKabebeteia Akana Nanokawaki\nA kona naba raao ni kaan ni kabwaka n nora kainnanon raoraoia ae nanokawaki ni buan ae a tangiria.\nNa. 3 2016 | Ngkana E Mate Ae Ko Tangiria\nTE TAUA-N-TANTANI Na. 3 2016 | Ngkana E Mate Ae Ko Tangiria


At 9:20am on August 13, 2009, Emiou Konenerio said…\nNeiko,finally i managed to trace you.I ask your best pal there(Erine) about the whereabout of you and she told me that you are in indonesia.Ko kanganga naba Neiko!E uara ea toki am kakamanga mani kakangare bwa are koa iein........E taku Erine bwa e tuai n toki arom are ngkekei!!!!I Isa e rarabwa naba te web site aio bwa tia manga kona ni kaitibo iai.Ao ngkanne tia bon kateimatoa arora aei nte reireitaki ke kanga!!!!!!!Hoping for all our class mates to join so we all can have fun!!!!!!Bye for now and hope to hear form you then!\nAt 9:14am on July 8, 2009, verona.sikela said…\nkaia la hahahhaha ko mai loa tina tamaliki banaban kola matua ne fanau banaban mo matou foki ne fanau ieihahahahhaha see ah\nAt 11:07am on June 5, 2009, Erine B James said…\nTalofa lava!!! Ko uara ma am family?? ur baby boy is handsome and cute...kiss ur kids for me and make sure to holla back to me coz u havent after long time now...must be busy eh?? anyway, Patty called me yesterday and asked if u can be her agent n ana grog business ikanne. u can email her on this address: pmotua@gmail.com\nSavali regards to ur family and pliz keep in touch as i will from this side...\nAt 3:33pm on June 3, 2009, Tekiakia Baoa said…\nneiko mauri...dis my email address aki_bluez@yahoo.com\ne raba naba te butimae.....anyway Uncle Atabi came here & updated us....hey send me email messages...tofa\nAt 10:44am on May 28, 2009, jennifer terikano said…\nAt 1:19pm on May 21, 2009, Teiti.B.Cakau said…\nbula talofa lewa koaga naba au kauri nakon unty n dathe family not 4getting my daling\nAt 2:25pm on May 18, 2009, Baeang.Kanimea said…\nmauri nei savali......\nibubutiko savali ngana ko kona ni karokoa au rongorongo nnakon meko\nbwa ena kawaekoa n tarebon nnakou bwa iai te bwai aeinang kan kaongoa......ko anga nia kain am auti ao kaara au kamauri......ia butiko koa kawaekoa nkarokoa au rongorongo nnakoina taioka......\nngai baeang kanimea\nAt 2:23pm on May 15, 2009, Stacey King said…\nMauri Savali I think Ken must have banned this address as maybe he thought she had joined twice. He is out of the office at the moment so not sure what happened there, but I have now rejoined her under that name.\nAt 12:17am on May 11, 2009, Taaremon Matauea said…\nJust stop by to say hello. Kam uara ma kain am auti ni bane. Au kantaninga bwa kam bon bane ni marurung. Nothing much from this end, things as usual - mission work. Koa anga nia kain am auti au ka mauri. Teke raoi te makuri.\nAt 3:07pm on May 3, 2009, Tekiakia Baoa said…\nAt 8:44am on April 23, 2009, Erine B James said…\nOk i will go online on gmail so that we can chat...hows that??\nHey stop fancying ur Tuvalu language coz i dont understand it...koa nang kan fancy ke??\nAt 11:47am on April 21, 2009, D-Glow said…\ni thot ba kain te fialogo ngkoe...anyway nice pics of yrs and your family....\nregards to Areau n them and teik care...\nfrom D-Glow Family\nAt 10:45am on April 21, 2009, Erine B James said…\nSavali talofa ao ko uara ma am family?? I like da family fotos u post in ur page....nice ones....thats ur babies in there?? nice one eh?? Neways, ko tuai ni manga email or anything, pliz do so.....\nAt 1:03pm on April 20, 2009, Molly Amon said…\nNeiko, ngaia bon te kanganga naba bwa ea ikawai natim! Koa bon kitana am kawa ae K/Kesu ao ko tuai man n oki rikaki. Airaman natim? ao antai natina ane e rekenibong? Tau ma tekeraoiao tia boo moa\nAt 10:44am on April 6, 2009, meme.james said…\nneiko e fai la neau pefea ke isi nea aku ata i loto i taku mea ....ia ko 4natu ....neiko koa anga naba au kamauri nakon pate...hahaha\nAt 11:41am on March 31, 2009, Erine B James said…\nTalofa...u true but cant help it coz most of the time my skype is down....but just keep emailing or putting comments here...well miss chatting with ya anyway....\nAt 12:04pm on March 25, 2009, chRyStEeNeR TaHwHaHuHa said…\nMauri riki ai bon te rongorongo nakon nei meriba bwa iai ana bai Pita ae anganaki faga mai irouia tibuna ae nei Baeang. Te nangan snacks ao te kunikai ao te ball..koa taioka naba ni kaongoa..... te kaibuke ena manga nakon te wiki ae na roko.Ko bati n rabwa. tekeraoi te waaki.\nAt 3:23pm on March 23, 2009, Verorimo.Sigrah said…\nNeiko Mauri !!\nIai ana bubuti te unaine aei bwa ngkana e kan email meko ao ea email nakon ana email ae kbaeang@yahoo.com .... kee !! E tau ai bon te kamauri nakoia kain am auti ao nakoia ngaia tangaia kee...koa karabwaia naba ibukin aia bai ake aroko nte kaibuke....e rangin rarabwa te rereitaki .tiabo moa ao e tekeraoi te waki...\nAt 2:36pm on March 17, 2009, Verorimo.Sigrah said…\nNeiko e rangin rarabwa bwa atia n reke aia baai aunty Baeng ma..Neiko e kona n reke ara tai n skype mangaia? Ngkana e kona ao tia manga ongora iroum....ko anga naba iai kakarabwabwa nakoia ni kabane!!!!\nAt 2:32pm on March 16, 2009, Verorimo.Sigrah said…\nNeiko i got the message already ill diliver as soon as I get hm...rgards to everyone over ther....my email address is devetell.vero@gmail.com..regards to meme and the family...bye !!!


Anene 126—Kamarurungko, Teei n Nene, Kakorakorako | Te Anene ni Kristian\nWAREKIA N Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Simalungun) Batak (Toba) Belize Kriol Bicol Bislama Boulou Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Damara Dangme Danish Digor Douala Drehu Dutch Edo Efik English Esan Ewe Ewondo Faroese Fijian Finnish Fon French Ga Garifuna German Gokana Greek Guarani Guarani (Bolivia) Gun Haitian Creole Hausa Hiligaynon Hindi Hiri Motu Hungarian Iban Ibanag Ibinda Icelandic Igbo Iloko Indonesian Isoko Italian Javanese Kabiye Kachin Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Low German Luganda Luvale Macedonian Macua Malagasy Malay Malayalam Mam Mambwe-Lungu Mapudungun Mauritian Creole Maya Mazatec (Huautla) Mixe Mizo Myanmar Nahuatl (Huasteca) Nahuatl (Northern Puebla) Navajo Ndau Ndebele Nepali Ngabere Ngangela Nias Nigerian Pidgin Norwegian Nyungwe Nzema Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Pennsylvania German Persian Pidgin (Cameroon) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Tena) Romanian Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Shuar Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tamil Tatar Telugu Thai Tigrinya Tojolabal Tok Pisin Totonac Tshiluba Tsonga Turkish Twi Tzotzil Ukrainian Umbundu Urhobo Uruund Vietnamese Wallisian Wayuunaiki Welsh Wolaita Xhosa Yapese Yoruba Zapotec (Isthmus) Zulu\nKamarurungko, Teei n Nene, Kakorakorako\n(1 I-Korinto 16:13)\n1. Kamarurungko, teei n nene,\nBwaina te ninikoria.\nKo na bon tokanikai.\nTi ongeaba n ana tua\nAo ti nene i aan Iesu Kristo.\nKamarurungko ao teei n nene!\nNakon tokin te waaki!\n2. kamarurungko ao taua\nBaangim ao ongeaba\nN ana kairiri te Kristo\nRinanon ana toro.\nMutiakin aia reirei mwaane\nAika buokiia taian tiibu.\n3. Kaai ni katiteuanaaki.\nUota te rongorongo.\nA na rawa kairiribai.\nMa ti bon tataekinna.\nBuoka kabutan neboan Iah.\nE a kaan ana bong Iehova!\n(Nora naba Mat. 24:13; Ebera 13:7, 17; 1Bet. 5:8.)\nKamarurungko, Teei n Nene, Kakorakorako (Anene 126)


Ukeran te Bwaintangira ae te Kabanea n Raoiroi\nATUN TE MAEKATIN | TE BWAINTANGIRA AE TE KABANEA N RAOIROI\nE aki bebete kakaaean te bwaintangira ae raoiroi. Bwa kakawakin te bwaintangira e boto i aon ana namakin te tia bwaintangiraaki. Ao te bae iangoia temanna bwa te kabanea n raoiroi e kona n aki iroun temanna.\nN aron aei, e iangoia te roro n rikirake temanna bwa te bwaintangira ae akea n ai arona bon tablets ao mobwaao. Ma iroun te ikawai, e rangi ni kakawaki te bwaintangira ae kakawakinaki n aia utu i nanon rooro ma rooro. Ni katei tabeua, te mwane bon te bwaintangira ae tangiraki riki irouia rooro n rikirake ao kaara, bwa a kona ni kabongana ni baike a tangiri.\nE ngae ngke e kangaanga, ma a bati aika teimatoa n ukera te bwaintangira ae te kabanea n nakoraoi ibukin te aomata ae kakawaki irouia. Kioina ngkai e aki bebete n taai nako reken te aeka ni bwaintangira anne, ma e kona n ibuobuoki iaiangoani baikai. Ti na rinanoi ngkai baika aua aika kona ni kakukureia te tia bwaintangiraaki.\nTe bae tangiria te tia bwaintangiraaki. E arana te bwatika ni kauaia temanna te mwaane i Belfast, i Ireland Meang are e anganaki ngke 10 ke 11 ana ririki bwa te bwaintangira nakoina ae te kabanea n raoiroi. Bukin tera? E kabwarabwaraa ni kangai: “Bwa I rangi n tangiria.” E kaotaki n taeka aikai bwa te bae tangiria te aomata, e oti raoi iai bwa e na kawakina te bwaintangira anne ke e na aki. Ngaia are iaiangoa te aomata are ko kani bwaintangiraia. Kataia ataa te bae kakawaki irouna, bwa e aki toki n irekereke te baenne ma te bae tatangiria. N te katoto, e kakawaki irouia tiibu aika kaara kabanean aia tai ma aia utu. Tao a kan nonoriia natiia ao tibuia n taai aika angaraoi. Te mwananga ni motirawa n te utu ae kaaina naba tiibu aika kaara, e kakukurei riki irouia, nakoni bwaintangira riki tabeua.\nKiingin ataakin te bae e tangiria te aomata bon te kakauongo raoi. E kaungaira te Baibara bwa ti na ‘waekoa n ongora, ao n iremwe n taetae.’ (Iakobo 1:19) Ngkana ko maroro ma raoraom ke am koraki, kakauongo raoi bwa ko na atai baika a tatangiri ao aika a riribai. Ko a kona ngkanne n anga te bwaintangira ae a na kukurei iai.\nTe bae kainnanoia te tia bwaintangiraaki. E kona ni kawakina raoi te bwaintangira ae uarereke naba ke ae boraoi te tia bwaintangiraaki, ngkana e boni kainnanoia. Ma ko na kangaa n ataa ae e kainnanoia te aomata?\nTao te anga ae te kabanea ni bebete bon titirakinana te bae kainnanoia ke ae e tangiria. Ma irouia taani bwaintangira aika bati, karaoan anne e kauarerekea kakukurein te anga, bwa a kani kakubanakoa riki te aomata n aia bwaintangira are e boni kainnanoia. Ma e ngae ngke iai aika a tataekini riki baika a tatangiri ao aika a riribai, ma n angiin te tai a aki tataekini baika a kainnanoi.\nNgaia are kamatairikiko ao ataa raoi aron te aomata anne. E ataei, e a kara, e tuai n reke buuna, iai buuna, e a tia ni buuraure, e a tia ni mate buuna, e mwakuri, ke e a uritaea? Iaiangoi raoi am bwaintangira aika kaineti ma kainnanon te aomata.\nNgkana ko kan ataa ae e kainnanoia raoi te aomata, maroro ma ake a a tia n rinanon anne. Tao a na tuangko bwaai tabeua aika okoro aika aki rangi n ataia tabemwaang. Aeka n ibuobuoki akanne, ko a kona iai n anga te bwaintangira ae kainnanoaki raoi, ae a aki iangoia aomata.\nTe tai ae riai. E taku te Baibara: “Ai raoiroira te taeka ae taekinaki n te tai ae riai!” (Taeka N Rabakau 15:23) E oti n te kibu aei bwa a kona n rangi n ibuobuoki taeka aika taekinaki n te tai ae riai. Ai arona naba ma ara mwakuri. N aron taeka aika taekinaki n te tai ae riai aika kona n rangi ni kakukureia te tia ongora, te bwaintangira naba ae roko raoi n te tai ae riai ke n te bong ae kakawaki, e kona ni kakukureia riki te aomata.\nE nang mare raoraom. E nang angabeeba temanna te roro n rikirake. E nang reke natiia te taanga teuana. Aikai tabeua boong aika kakawaki ake e anganga bwaintangira te aba iai. A noria tabeman bwa e ibuobuoki tatauani mwin taai aika okoro aikai, ibukin te ririki are imwina. N te aro aei a kona ni moantaai iai n iangoa aia bwaintangira ae te kabanea n raoiroi ibukin taai akanne. *\nKo bon aki riai n tii bwabwaintangira n taai aika okoro. E kona n namakinaki kakukurein te anganga n taai nako. Ma e riai bwainan te iangoraoi. N te katoto, ngkana te mwaane e na bwaintangiraa te aine n akea raoi bukina, e na bae neienne n iangoia bwa iai nanon teuaei ni kan ikikina riki ma ngaia. Ngkana tiaki raoi anne bukin te bwaintangira, e kona ni bure otan iai te aomata ao n riki kangaanga. E oti n aei ngkanne bwa e kakawaki naba iaiangoan bukin te bwaintangira.\nBukin te bwaintangira. N aron ae e oti i eta, e raoiroi iaiangoan ae e na aki bure otan te tia bwaintangiraaki ni bukin te bwaintangira. Ma e riai te tia anga n iaiangoa moa bukin raoi ana bwaintangira. E ngae ngke a iangoia angiina bwa a bwaintangira i aani bukina ae riai, ma a bati aika bwaintangira n tabetai ni katoa ririki i aani kairoroaia. Ao iai naba aika a anganga bwa a aonga n akoaki ke ni bwaintangiraaki.\nTera ae ko kona ni karaoia bwa ko aonga ni bwaintangira i aani bukina ae raoiroi? E taku te Baibara: “Karaoi bwaai ni kabane ake kam karaoi, ma te tangira.” (1 I-Korinto 16:14) Ngkana e aanaki am anganga n te tangira ae koaua ao n tabeakinan te aomata, a na bae ni butimwaeaki ma te kukurei am bwaintangira, ao ko na namakina te kukurei ae moan te bati man te tituaraoi ni koaua. Ngkana ko anga ma nanom, ko kakimwareireia naba iai Tamara are i karawa. E kamoamoaia Kristian ake i Korinto rimoa te abotoro Bauro ngke a tituaraoi ao ni kukurei ni boutokaa te mwakuri n ibuobuoki ibukia raoia ni Kristian ake i Iutaia. E tuangia Bauro bwa “te Atua e tangira ane e anga ma kukurein nanona.”—2 I-Korinto 9:7.\nIaiangoani baika ti a tia n taekin, a kona n rangi n ibuobuoki nakoim, ni karekean am bwaintangira aika a na kakukureiia tabemwaang. A a tia baikai ao tabeua riki n rangi n ibuobuoki n ana babaire te Atua ni kaineti ma reken te bwaintangira ae te kabanea ni kakawaki irouia aomata. Ti kaoko bwa ko na iangoa te bwaintangira ae rianako aei, ni warekan te kaongora ae imwina.\n^ bar. 13 A bati aomata aika bwabwaintangira naba n taian rekenibong ke ni boong ni motirawa. Ma a aki toki n irekereke botaki aikai ma mwakuri aika kaitaraa ana reirei te Baibara. Nora te kaongora n te maekatin aei ae “Aia Titiraki Taani Wareware—A Riai Kristian ni Kakiritimati?”


LLL 6 - Yesu: Mulongeshi, Muka-Kuka [Mira, Escucha y Viva 6 Jesús -Maestro & Sanador] - Luvale - Para evangelismo, sembrando iglesias, estudio Bíblico básico y enseñanza\nLLL 6 - Yesu: Mulongeshi, Muka-Kuka [Mira, Escucha y Viva 6 Jesús -Maestro & Sanador] - Luvale\nNúmero de programa: 66250\n1. Kulumbununa [Introducción]\n2. Muvwimbimbi watete (1) Yesu mwanangula vatu (Mateu 5) [Cuadro 1: Jesús Enseña a La Gente]\n3. Muvwimbimbi wamuchivali (2) Mazuvo avali [Cuadro 2: Las Dos Casas]\n4. Muvwimbimbi wamuchitatu (3) Manongo vawamone [Cuadro 3: La Luz Debe Ser Vista]\n5. Muvwimbimbi wamuchiwana (4) Kaloma mwaveta kaYuleya [Cuadro 4: Un Romano Maltrata a Un Judío]\n6. Muvwimbimbi wamuchitanu (5) Kulomba kuli Kalunga [Cuadro 5: Orando a Dios]\n7. Muvwimbimbi wamuchitanu naumwe (6) Muka-kole mwakuvilamo mwila [Cuadro 6: Hombres Malos Plantan Cizaña]\n8. Muvwimbimbi wamuchitanu nayivali (7) Yesu navanyike vavandende [Cuadro 7: Jesús Y Los Niños]\n9. Muvwimbimbi wamuchitanu nayitatu (8) Kafunga na mikoko [Cuadro 8: El Pastor Y Las Ovejas]\n10. Muvwimbimbi wamuchitanu nayiwana (9) Ngamba wakuhona kutetela [Cuadro 9: El Siervo Que No Perdonó]\n11. Muvwimbimbi wamulikumi (10) Waka-kuzata navatambula jifweto javo [Cuadro 10: Trabajadores Reciben Su Pago]\n12. Muvwimbimbi wamulikumi naumwe (11) Mapwevo vatanu kuweluka wachikolo [Cuadro 11: Cinco Mujeres Fuera De La Puerta]\n13. Muvwimbimbi wamulikumi nayivali (12) Mwangana navandungo jenyi [Cuadro 12: El Maestro Y Sus Sirvientes]\n14. Muvwimbimbi wamulikumi nayitatu (13) Yesu navamumba pachisa [Cuadro 13: Jesús Es Bautizado]\n15. Muvwimbimbi wamulikumi nayiwana (14) Yesu mwasanyika tumbaji [Cuadro 14: Jesús Llama a Sus Ayudantes]\n16. Muvwimbimbi wamulikumi nayitanu (15) Lunga ali namusongo wambumba [Cuadro 15: Un Hombre Leproso]\n17. Muvwimbimbi wamulikumi nayitanu naumwe (16) Lunga navamwingishila mukashongwa ka [Cuadro 16: Un Hombre Baja a Través De Un Techo]\n18. Muvwimbimbi wamulikumi nayitanu nayivali (17) Yesu mwoka mutu walivoko lyakusose [Cuadro 17: Jesús Cura La Mano De Un Hombre]\n19. Muvwimbimbi wamulikumi nayitanu nayitatu (18) Yesu mwaholesa nyamanganda [Cuadro 18: Jesús Calma La Tempestad]\n20. Muvwimbimbi wamulikumi nayitanu nayiwana (19) Pwevo ali mukachi kaliyongomena ly [Cuadro 19: Una Mujer En La Multitud]\n21. Muvwimbimbi makumi avali (20) Yesu na mwana wamundende wa kufwa [Cuadro 20: Jesús Y La Niña Muerta]\n22. Muvwimbimbi makumi avali naumwe (21) Yesu napwevo muka-muyachi weka [Cuadro 21: Jesús Y La Extranjera]\n23. Muvwimbimbi makumi avali nayivali (22) Yesu mwahindula kajika matwitwi wa kalaka [Cuadro 22: Jesús Y El Hombre Sordomudo]\n24. Muvwimbimbi makumi avali nayitatu (23) Yesu mwatonesa kapuputa [Cuadro 23: Jesús Hace Que Un Hombre Ciego Vea]\n25. Muvwimbimbi makumi avali nayiwana (24) Yesu mwahindula mukweze apwile na ndemone [Cuadro 24: Jesús Cura a Un Muchacho Endemoniado]


Nearest Station Honmyoujimae Station (4 min. walk)\nNearest Station Toukai Gakuenmae Station (11 min. walk)


Yesu Uninetishin Rinkind Mukash Ututina | Mwom wa Yesu\nYesu Uninetishin Rinkind Mukash Ututina pa Karung\nYESU UNINETISHIN RINKIND MUKASH UTUTINA PA KARUNG WA GALALIA\nYesu wasutisha dichuku dia kabuj mu mudimu ni waziya nakash. Chikwazweka urel, ndiy wayileja in kwilejend anch: “Tufanyidin kwauk ushad,” wading ushad wa Kapernaum.—Marko 4:35.\nKu chikumu cha Karung wa Galalia chading kwingangel, kwading ngand ya Gerasen. Ngand yiney ayitazukin kand anch Dekapol. Mu misumb yading mu Dekapol mwawiy mwading yishankur yawonsu ya in Grek, pakwez in Yuda avud ashakama niyawiy mwinimwa.\nPayay Yesu mu Kapernaum antu awonsu ijika. Kwading maat makwau mading maukina karung. (Marko 4:36) Weny wa kwauk karung wadingap ulemp nakash. Karung wa Galalia udi mudi dijiy dijim nakash dikweta makilometre 21 mu kulep ni makilometre 12 mu kujimb. Chawiy chadingap chikasikena kumwauk.\nAp anch Yesu wading muntu uwanyidina, chisu chimwing waziyang kupwa kwa kusal mudimu wend wa kulejan. Chawiy, padingau ni kwauk karung, Yesu walala ku dizur dia kwinyim dia waat ni wazuka mutu wend pa musau.\nAtwimbuy avud ading ni ronganyin ra kwawish waat, pakwez weny winou wadingap uswapel. Karung wa Galalia ading amunyingumukin kudi mikandu ni yisu yivud kwading chirungul nakash pa karung. Chawiy, yisu yimwing chipepil cha mashik chadiokalang ku mikandu, chading ni kusankanijan ni marungul mading pa karung, yom yiney yawiy yaletishanga kapamp kamwing rinkind mukash watutanga pa karung. Yawiy yom yasadika. Pakad kulab mambek mibula nich usu wawonsu ku waat. Waat “wizula nich mem ni ela kujiy.” (Luka 8:23, TMK) Pakwez, Yesu wading mu tul!\nIn kwawish waat asala usu wau wawonsu chakwel waat ulika kujiy pakwez katwishap mulong mambek mading mibudin nich usu wawonsu. Chawiy, aziya ni kamanap kand ya kusal. Povau wom wa kufa, amulangwisha Yesu mu tul ni amwela anch: “Nsalejetu, tupandisha! Tudi piswimp ni kufa!” (Mateu 8:25) In kwilej ova wom nakash mulong ading akimbin kujiy!\nPalankay Yesu, ndiy wayileja atwimbuy end anch: “Ov, mulong wak wovilany wom mwamu? En ukwetany karitiy kakemp!” (Mateu 8:26) Chawiy Yesu wamubarikina rinkind, wamwel anch: “Ikuchika kamu kwey zong!” (Marko 4:39) Rinkind wading ututina waduta ni karung wikuchika kamu zong. (Marko ni Luka isambidin piur pa yom yiney yishimokishina, chading chilay cha kusambish chishimokishina chasalay Yesu mulong wa kudutish rinkind mukash, kupwa kand alonda mutapu in kwilej waburenau ritiy.)\nTongin mutapu mwiyovau in kwilej pa chom chinech! Awiy ayinau imenap mutapu waduta kapamp kamwing rinkind mukash wading ututina pa karung. Ova wom nakash. Anunganijana anch: “Ov, winou nany, uziyidilau kudi rinkind ni mambek?” Ashika awonsu ku chikum, kwikil muntu ap umwing wajiya. (Marko 4:41–5:1) Pamwing ap maat makwau mading pa karung machirika kapamp kamwing ku chikum, maukap.\nChidi chom chikasikena mud ik pa kwijik anch Mwan a Nzamb wading ni usu wa kuninetish yishiken yikash! Chisu chikuyikelay pa divu dietu mu Want wend, antu awonsu akez kwikal mu diking, chawiy kukez kikalap kwov wom wa mar ma chitangil!\nYom ik yimwing yasala anch kwikal rinkind mukash watuta pa Karung wa Galalia?\nPakimbau in kwilej kujiy yom ik yasalau?\nKashinsh ik tukutwisha kwikal nich kusutil yom yiney yasadika?\n“Kristu Udi Ukash wa Nzamb”\nYilay yasalay Yesu ni yom yafundishay yimekeshin ik piur pa Yehova?


Neemia 5 | Te Baibara n te Intanete | Te Rairai ae te Aonnaba ae Boou\nE katoka te ribuaka Neemia (1-13)\nE aki bangaomata Neemia (14-19)\n5 Ma e korakora tangia aomata ma buuia ao a a ngurengure ni kaaitaraia tariia ake I-Iutaia.+ 2 A taku tabeman: “Ti a rangi ni bati ngaira ma natira mwaane ao natira aine. Ti riai ni karekea te uita* bwa ti na kanna ao ti na teimatoa ni maiu.” 3 A taku ake tabemwaang: “Ti anga ara tawaana ma ara nne ni kureebe ao ara auti bwa bwaai ni kaboomwi, bwa e aonga n reke te uita n tain taren te amwarake.” 4 Ma a taku ake tabemwaang: “Ti a tia n tangomwane ibukin ara tawaana ma ara nne ni kureebe, bwa te angabwai ibukin te uea.+ 5 Bon titeboo ngkai irikora ao raraara ma tarira,* ao natira bon aekakia naba natiia, ma ti riai ngaira ni kanakoia natira mwaane ma natira aine bwa a na tautoronaki,+ ao a a kaman tautoronaki tabeman natira aine. Ma bon akea korakorara ni katoka aei, ibukina bwa a a bwainaki ara tawaana ma ara nne ni kureebe irouia tabemwaang.” 6 I a rangi n un ngke I ongo tangia ma taeka aikai. 7 Mangaia are I iaiangoi baikai i nanou, ao I kauntaekaia ma bwaanuea ao taan tautaeka ake taiani kauoman, ao I taku nakoia: “Kam kairoroa te bakao* mairouia oin tarimi+ n tatabemaningkami nako.” Irarikin anne ao I bairea te botaki ae bubura ibukini kaetan te baei. 8 Ao I taku nakoia: “Ti a tia ni kabooia ni kaokiia tarira aika I-Iutaia ake a kaboonakoaki ngkoa nakoia natannaomata, ma ngkami ngkai kam nang kaboonakoia oin tarimi,+ ao te koaua bwa a na manga kaboonakoaki ni kaokaki nakoira?” Ao a aki ngongongo, ao akea te bwai ae a kona n taekinna. 9 Ao I taku: “E aki raoiroi te bwai ae kam karaoia. Tiaki kam riai n nakonako ni maakakin Atuara,+ bwa a aonga n aki kona ni kabuakakaira natannaomata ake aiara? 10 Irarikina, ngai ma naake tariu ao naake au tabonibai, ti kataarauia naba nakanne n te mwane ao n te uita. Taiaoka ma ti a katoka te katangobwai ae bakaonaki.+ 11 Taiaoka ma manga kaoki nakoia n te bong naba aei aia tawaana,+ aia nne ni kureebe, aia nne n oriwa, ao aia auti, n ikotaki ma bakaon* te mwane, te uita, te wain ae boou, ao te oera, ake kam kataarauia iai.” 12 Ao a kaeka ni kangai: “Ti na manga kaoki baikai nakoia ao ti na aki tangiri booni mwia. Ti na karaoa raoi ane ko taekinna.” Mangaia are I weteiia ibonga* ao I kairiia mwaane akanne bwa a na taetae n tuea bwa a na kawakina te berita aei. 13 I taeaanako naba rabin au kunnikai* ao I taku: “Ane e aki kakororaoa nanon te berita aei ao e bia taeianako n te aro aei te Atua ae koaua mai nanon ana auti ao man ana bwai nako. E na taeakinako n te aro aei ma n tiku n akea ana bwai.” Ao e kangai te botaki n aomata: “Amen!”* Ao a karaoiroa Iehova, ao a karaoa are a beritanna aomata akekei. 14 Ao man te bong are e mwiokoai iai bwa N na riki bwa aia kowana+ n te aba ae Iuta, man ana ka-20 n ririki n tautaeka+ te Uea are Atatokititi+ ni karokoa ana ka-32 n ririki,+ ao I aki roko n te kana te amwarake are bwaunan te kowana ae riai n anganaki, ngai ma naake tariu i nanon 12 te ririki.+ 15 Ma a karawawataia aomata kowana ake imwaiu, ao a teimatoa n anai mairouia 40 te tiekera* n tirewa ibukin te amwarake ao te wain ni katoabong. A karawawataia naba aomata naake aia tabonibai. Ma ngai I aki karaoa anne+ ibukini maakakin te Atua.+ 16 Irarikin anne, I anga baiu ni mwakuria te oo aei, ao akea te tawaana ae reke iroura.+ A bane au tabonibai n ikotaki ikekei ibukin te mwakuri. 17 Iai I-Iutaia ma taan tautaeka ake taiani kauoman aika 150 mwaitiia, aika a amwamwarake n au taibora, n ikotaki naba ma te koraki ake a roko iroura mai buakoia natannaomata. 18 E katauraoaki ibukiu* ni katoabong temanna te kao mwaane, tiibu aika rangi n raoiroi aika onoman, ao mannikiba, ao te wain ae bati n aekana nako teuana te tai ni katoa tebwina te bong. N aki ongei baikai ni kabane, ma I bon aki roko n te kairoroa te amwarake are bwaunan te kowana ae riai n anganaki, ibukina bwa a a kaman uota te uota ae rawawata aomata n aia beku. 19 Uringai ngkoe ae Atuau ma te akoaki,* ibukini bwaai ni kabane ake I karaoi ibukia aomata aikai.+\n^ Ebera, “titeboo irikora ma irikoia tarira.”\n^ Ke, “te kataarau ae bati te raka iai.”\n^ Ebera, “te katebubua,” ae kaineti nakon te bakao ae 1 te katebubua n teuana te namwakaina.\n^ Ebera, “taeaanako bwanibwaniu.”\n^ Ke, “Ngaia anne!”\n^ Ke, “ni bon au kabanemwane.”


Ieremia 4 | Te Baibara n te Intanete | Te Rairai ae te Aonnaba ae Boou\nE uotii kakabwaia te rairannano (1-4)\nTe kabuanibwai mai meang (5-18)\nMarakin Ieremia n te kabuanibwai ae roko (19-31)\n4 “Ngkana ko oki ngkoe ae Iteraera,” bon ana taeka Iehova,“Ngkana ko okiraiAo ngkana ko kanakoi mai matau am bouannanti aika koro n ribaaki,Ao ko na aki riki bwa te tia bibirinako ni karabarabaa.+ 2 Ao ngkana ko taetae n tuea ni kangai,‘Ngkai bon iai Iehova!’ n te koaua, n te kaetitaeka ae riai, ao n te raoiroi,Ao ane a na karekea kakabwaiaaia natannaomata irouna,Ao a na kamoamoa irouna.”+ 3 Bwa e kangai ana taeka Iehova nakoia mwaane aika tibun Iuta ao nakon Ierutarem: “Kamaraua i bon ibukimi tanon te aba n ununiki,Ao tai teimatoa n ununiki i buakon aroka aika kateketeke.+ 4 Korotobibingkami nakon IehovaAo kanakoi kunin nanomi,+Ngkami aika mwaane aika tibun Iuta ao kaain Ierutarem,Bwa e aonga n aki urarake uniu n aron te ai,Ao n ura ao akea ae e na tiringnga,Ibukin ami mwakuri aika bubuaka.”+ 5 Taekinna i Iuta ao katanoataa i Ierutarem. Takarua ao katanga te buu ni kabutaa te aba.+ Takarua ao kangai: “Ikotiingkami,Ao ti na birinako nakoni kaawa aika nonoaki.+ 6 Katea te kanikina* ni kaineta Tion. Ukoukora te tabo ni katantan ao tai tei n aki kakammwakuri,”Bwa ae I a karokoa te kabuanibwai mai meang,+ ae te kabuanibwai ae korakora. 7 E otinako n aron te raian mai buakon ana buakoako.+ E a mwananga te tia kamaunaia natannaomata.+ E a tia n otinako man ana tabo bwa e na karaoa abami bwa te bwai ni kakamaaku. A na urubekebeke ami kaawa, ao a na akea kaaia.+ 8 Mangaia ae karina i aomi te raerobwa*+Ao kam na tang* ma n tanginiwenei,Ibukina bwa e tuai n rairakinako mairoura uraraken unin Iehova. 9 “N te bong anne,” bon ana taeka Iehova, “ao e na bwara nanon* te uea,+Ao nanoia* naba natinuea mwaane. A na maakunrang ibonga,* ao a na kubanako burabeti.”+ 10 Ao I taku: “Akea ngai te Uea ae Moan te Rietata ae Iehova! Ni koauana, ko a bon tia ni mwamwanaiia aomata aikai+ ao kaain Ierutarem, ngke ko kangai, ‘E na reke iroumi te rau,’+ n te tai are e mena iai te kabaang i roroara.” 11 N te tai anne ao e na taekinaki ae kangai nakoia aomata aikai ao nakon Ierutarem: “E na uka te aine* ae natiia au aomataTe ang ae kabuebue ae nako man taian tabuki aika aki karikiuaa ake n te rereua. E aki roko bwa e na kaaki kun ke ni kaitiaki. 12 E roko te ang ae korakora man taabo aikai bwa I tua. N nang taekini ngkai motikan taekaia. 13 Noria! E na roko te tia kairiribai n aron nangin te karau,Ao ana kaa ni buaka n aron te angibuaka.+ A birimwaaka riki ana aoti nakoia ikare.+ Ai kananoangara ngaira, bwa ti a kamaunaaki! 14 Kaitiaka nanom man te buakaka ngkoe ae Ierutarem, bwa ko aonga ni kamaiuaki.+ Ko na maanra riki ni kaikoi iango aika bubuaka? 15 Bwa e taekina te rongorongo mai aban Tan te bwanaa teuana,+Ao e katanoataa te kabuanibwai mani maungan Eberaim. 16 Taekinna, eng, nakoia natannaomata,Katanoataa n ekaanako Ierutarem.” “A roko man te aba ae raroa taan tantani,*Ao a na kanenei bwanaaia n ekinako kaawa ake i Iuta. 17 A roko n ekaanako neiei man itera ni kabane n aroia taan tantani n te tawaana ae aki ooaki,+Ibukina bwa e karitei nakoiu neiei,”+ bon ana taeka Iehova. 18 “A na karokoaki i aom arom nako ma am mwakuri nako.+ Ai kakaiakira kabuanibwaim,Bwa e rota nanom!” 19 Akea ngai marakiu,* marakiu! I a namakina te maraki ae korakora i kabitoin nanou.* E tata buroou i nanou. I a aki kona n teimatoa ni kainabwabu,Bwa I* ongo tangin te buu,Ao karongoaan te buaka.*+ 20 E taekinaki taekan te kabuanibwai teuana imwin teuana,Bwa e a kamaunaaki te aba ni kabutaa. A rina ni kamaunaaki au umwanrianna,Ao kunnikain au umwanrianna n tii teuana te tekan.+ 21 N na maanra n nonora te kanikina,*Ao n ongongo tangin te buu?+ 22 Bwa a nanobaba au aomata+Ao a aki mutiakinai. Bon naati aika baba aika akea aia ataibwai. E tau wanawanaia* ni kaineti ma karaoan ae buakaka,Ma a babanga ni karaoa ae raoiroi. 23 I nora te aba, ao noria! ai akea kanoana ao e a kamaroaeaki.+ I taraa karawa ao ai akea ootana.+ 24 I nori maunga ao noria! a a ruru,Ao a a mwaeiei tabuki.+ 25 I mataku ao noria! ai akea te aomata,Ao a a bane ni birinako mannikiba ake i annang.+ 26 I mataku ao noria! e a riki bwa te rereua te tabo are a unikaki iai kainnamwarake,Ao a a bane n uruaki kaawana.+ E riki anne ibukin Iehova,Ibukin uraraken unna. 27 Bwa e kangai ana taeka Iehova: “E na kamaroaeaki te aba ni kabutaa,+Ma N na aki kamauna raoi. 28 Anne bukina ae e na tanginiwenei te aba,+Ao e na roo karawa i eta.+ Ibukina bwa I a tia n taetae ao I a tia ni motikia,Ao N na aki bita au iango,* ao N na aki naba rairaki mai iai.+ 29 A bane ni birinako kaain te kaawa+Ni karongoaaia taan toka i aoia aoti ao taani katebe. A rinnako i buakon taiani buakoako,Ao a tamwarakei bwaa.+ A kitanaki kaawa nakoAo akea te aomata ae maeka iai.” 30 Tera ae ko na karaoia ngkai ko a uruaki? Ko taneiai ngkoa ni kunnikaiko n te urarooAo ni katamaroako ni bwaai ni katamaroa aika koora,Ao ni katikiraoi matam ni karorooi.* Ma e matebuaka arom ni katamaroako,+Bwa a rawa iroum te koraki ake a kaibwabwaru n ririmwim,Ao a a ukoukora ngkai anaakini maium.*+ 31 Bwa I ongongo te karongoa ae ai aroni karongoaan te aine ae aoraki,Ao te rawawata ae ai aron rawawatan te aine ae bungia ana moan nati,Ae bwanaan natin Tion te aine ae teimatoa n rawerawea ikena. E taku neiei ngke e a katangainai baina:+ “Ke e reke kaiu, bwa I* a kua irouia taan tiritiri!”\n^ Ke, “ororei bwabwaami.”\n^ Ke, “bua ninikorian.”\n^ Ke, “ninikoriaia.”\n^ Te kario ae taekinaki iai te bwai teuana bwa aongkoa te aomata, ae tao e kaota te nanoanga ke te atataiaomata.\n^ Ebera, “taan taratara,” ae taekaia te koraki ake a tataraa te kaawa bwa a na ataa te tai are a na ninia iai.\n^ Ebera, “kanoannanou.”\n^ Ebera, “n oon nanou.”\n^ Ke tao, “karongoaan takaruaean te buaka.”\n^ Ke, “rabakauia.”\n^ Ke, “uringaaba.”\n^ Ke, “karana aoni matam.”